MPM mohon Agong bentuk kerajaan interim antara istana dengan rakyat

NYAWA rakyat kian terancam, ramai merasakan mereka tiada jalan keluar dari ancaman yang amat kompleks ini, lantas memilih menamatkan riyawat hidupnya. Pun tidak terdetik hati 222 pemimpin yang dipilih rakyat untuk insaf akan ujian Yang Maha Esa. Mereka memilih untuk berterusan berbalah, menegakkan benang basah, mencari salah, menepis dari mencari penyelesaian kepada kemelut yang semakin meruncing.

⮚ Mengapa kerajaan ini ditolak blok pembangkang, sejak awal lagi?

⮚ Mengapa dipertengahan jalan kerajaan ini ditolak oleh sekutu politik yang menyokongnya?

⮚ Mengapa kerajaan ini mula dijauhi istana?

⮚ Mengapa kerajaan ini mula dibenci rakyat?

⮚ Mengapa kerajaan ini ditolak sana-sini sesama mereka dalam kerajaan?

Perlukah semua persoalan itu didebatkan di sini? Tidak perlu. Setiap pembaca ada jawapan masing-masing kepada setiap persoalan itu. Akan ada di antaranya yang sependapat dan sebaliknya.

Ada yang dah hilang sabar, lantas memulakan langkah demosntrasi jalanan. Ramai yang dah lama hilang sabar, justeru memilih untuk melanggar PKP, memulakan ‘hidup baru’ bersama kerajaan yang kian lumpuh dan bertemankan COVID-19 yang semakin akrab dengan rakyat.

Jika diizinkan pasti ramai yang reda ke luar negara, mencari rezeki di mana mereka diterima berbuat demikian.

Allah SWT telah anugerahkan negara ini dengan segala kemakmuran yang diperlukan. Adakah Allah SWT tersilap dalam menentukan siapakah penduduknya dan siapakah pemimpin bagi penduduk ini? Tidak. Penduduk bumi bertuah inilah yang membuat silap, memilih pemimpin yang mengecewakan mereka, akhirnya merana dek kesilapan itu.

Pemimpin telah termakan sumpahnya sendiri. Pada 28-2-2015 mereka telah berjanji kepada rakyat negara ini, disaksikan lebih 20,00 rakyat yang berhimpun dan disiarkan secara langsung menerusi berita utama di semua saluran televisyen. Ini janji mereka yang dilapazkan di dalam tujuh amanat Pemimpin:

Kamu pemimpin, lupa kepada amanat kamu itu.

Ini seruan terakhir kepada 222 pemimpin sekalian. Kamu bertanggungjawab memakmurkan dan mensejahterakan kehidupan bangsa-ku, secara adil dan saksama dengan lain-lain suku kaum dan penganut agama. Bahawasanya, kamu sekelian menawarkan diri untuk memimpin kami dan kami menerima tawaran kamu itu dengan penuh keredhaan. Apakah ini balasan kamu, madu yang kami beri, racun untuk kami minum.

Kami pertanggung-jawabkan kepada semua 222 pemimpin yang kami pilih untuk membentuk blok kerajaan dan pembangkang. Blok kerajaan mentadbir-urus Negara manakala blok pembangkang berperanan sebagai check-and-balance. Dan kami akur bahawa blok kerajaan dan pembangkang akan silih berganti diantara kamu, asalkan kesejahteraan dan kemakmuran kami kamu utamakan.

Hakikatnya, kesemua kamu 222 pemimpin yang kami pilih, telah mungkir janji.

5 Ogos adalah hari bersejarah kepada kami. Pada tarikh inilah dalam tahun 1957, kami beri pemimpin dan pemerintah mandat untuk meterai perjanjian penerimaan Perlembagaan Persekutuan, sekali gus memerdekakan negara dari penjajahan. Pada hari yang sama juga Wasiat Raja-Raja Melayu dimeterai sebagai collateral kepada Perlembagaan itu. Tapi kini, kamu 222 pemimpin pula menjadi penjajah kami, penjajah yang lebih zalim.

Maka, pada 5 Ogos 2021 ini, jika kemelut sarkas di Parlimen di kalangan kamu gagal mencapai kata sepakat mentadbir urus negara dengan sejahtera dan aman damai, kami rakyat akan tuntut pihak istana terima dan perakui Memorandum Rakyat Kepada Istana yang telah diserahkan oleh MPM, buat kali kedua, pada 12 Julai 2021 lepas. Hendaknya Majlis Raja-Raja Melayu perakuinya dan mandatkan kepada Tuanku SPB membentuk kerajaan interim iaitu Kerajaan Istana Dengan Rakyat.

Kerana, kamu 222 pemimpin yang kami amanahkan menjaga kemakmuran kami telah gagal.

Kerajaan interim ini akan mentadbir urus negara sehingga:

❖ Wabak COVID-19 terkawal sepenuhnya;
❖ Ekonomi yang lumpuh kembali pulih, malah diperkasakan;
❖ Pemimpin berpenyakit sosial bersifat mazmumah diquarantin;
❖ Pemimpin bersifat mahmudah & credible ditampilkan.

InshaAllah, menjelang 5 Ogos 2021, mimpi ngeri rakyat akan berlalu. Rakyat akan bertempik, Malaysia, the Asian Tigers!

Insaflah, mimpi ngeri pemimpin sedang menunggu.

Datuk Dr Hasan Mad
Setiausaha Agung Majlis Perundingan Melayu (MPM)


21 lelaki ditahan perdaya mangsa sertai lelongan barangan tak wujud

KAJANG, 8 Syawal 1442H, Khamis – Polis berjaya membongkar kegiatan sindiket yang memperdayakan mangsa untuk menyertai lelongan barangan berharga tidak wujud, sebelum melarikan diri selepas bayaran dibuat dengan penahanan 21 lelaki dalam serbuan di sebuah rumah banglo di Country Heights, di sini.

Kesemua suspek warga tempatan yang ditahan dalam serbuan pada 2.45 petang tadi itu, berusia lingkungan 17 hingga 32 tahun.

Ketua Polis Daerah Kajang ACP Mohd Zaid Hassan berkata, pihaknya melakukan intipan dan risikan selama sebulan untuk membongkar sindiket berkenaan, yang mampu mengaut keuntungan antara RM18,000 hingga RM20,000 sehari, hasil penipuan itu.

Beliau berkata, hasil siasatan lanjut mendapati, sindiket itu menyasarkan wanita warga China sebagai mangsa, dengan menawarkan barangan berharga seperti jed.

“Modus operandinya bertindak dengan mencari mangsa menggunakan aplikasi WeChat, sebelum memperdaya mereka untuk menyertai lelongan terbabit,” katanya kepada pemberita di lokasi kejadian hari ini.

Mohd Zaid berkata, sindiket itu kemudiannya menghilangkan diri selepas pembayaran deposit bagi menyertai lelongan terbabit dibuat.

“Selain itu, sindiket ini juga dipercayai menawarkan pekerjaan kepada orang ramai, kononnya sebagai ‘telemarketing’ dengan gaji sebanyak RM3,000 melalui Facebook.

Turut dirampas, beberapa barangan dipercayai digunakan untuk kegiatan berkenaan seperti telefon bimbit, komputer riba serta buku, mengandungi skrip perbualan bagi kegiatan terbabit.

Beliau berkata, kesemua suspek dibawa ke Ibu Pejabat Polis Daerah Kajang untuk siasatan lanjut, dan disiasat di bawah Seksyen 420 Kanun Keseksaan kerana melakukan penipuan. -Bernama


40,000 kanak-kanak dari 60 negara hidup sengsara

DAMASCUS, 17 Safar 1443H, Jumaat – Rata-rata dua kanak-kanak maut setiap minggu di sebuah kem di timur laut Syria – disyaki ahli keluarga kumpulan pengganas, kata Save the Children.

Dalam satu laporan yang dikeluarkan semalam, sejumlah 40,000 kanak-kanak dari 60 negara berbeza hidup dalam keadaan mendukacitakan di kem al-Hol dan Roj.

Menurut Save the Children, 163 orang maut di kem al-Hol antara Januari dan pertengahan Ogos tahun ini, dengan 62 daripadanya adalah kanak-kanak.

Katanya, 73 orang telah dibunuh, termasuk tiga kanak-kanak yang mati ditembak.

Walaupun kem itu didirikan untuk menampung keluarga individu yang ditahan kerana disyaki mempunyai hubungan dengan kumpulan pengganas, ia juga menempatkan pelarian yang melarikan diri dari pertempuran dan pendudukan IS.

“Apa yang kami lihat di sini adalah kerajaan hanya meninggalkan kanak-kanak yang pertama dan paling utama menjadi mangsa konflik,” kata Pengarah Respons Save the Children Syria, Sonia Khush.

Beliau berkata, 83 peratus operasi penghantaran pulang sejauh ini dilakukan ke Uzbekistan, Kosovo, Kazakhstan, dan Rusia.

Walaupun 1,163 kanak-kanak telah dihantar pulang sejak 2017, hanya 14 penghantaran pulang yang berlaku tahun ini, kata laporan itu.

“Save the Children menuntut agar semua kerajaan dengan warganegara di kem mengambil tanggungjawab dan membawa kanak-kanak serta keluarga mereka pulang.

“Setiap hari kanak-kanak warga asing dan keluarga mereka digagalkan oleh kerajaan mereka, setiap hari mereka tidak diberi kesempatan untuk kembali ke rumah.

“Mereka dinafikan layanan khusus yang amat mereka perlukan serta hak untuk hidup dalam keadaan selamat,” kata badan amal itu. – Agensi


Vietnam sahkan wujud varian baharu COVID-19

HANOI, 20 Jamadilakhir 1442H, Selasa – Vietnam mengesahkan wujud varian baharu coronavirus yang didakwa lebih cepat merebak berbanding pernah dikesan di United Kingdom (UK).

Menteri Kesihatannya, Nguyen Thanh Long memaklumkan bahawa wabak COVID-19 baharu itu telah menjangkiti 276 orang dan didakwa merebak ke 10 wilayah serta bandar.

Dalam pertemuan Kabinet, Long berkata, enam hari sejak virus itu muncul di wilayah utara Hai Duong, kluster berkenaan masih terkawal.

“Penjujukan gen menunjukkan bahawa 12 daripada 276 pesakit yang baru dikesan positif dengan varian UK, walaupun sumber wabak ini masih belum diketahui.

“Kita harus mematuhi pemakaian pelitup muka. Hanoi perlu meningkatkan langkah-langkah mengawal virus. Kementerian Kesihatan akan meningkatkan jumlah ujian saringan kepada 40,000 sehari,” katanya.

Terdahulu, Vietnam meluluskan vaksin dari AstraZeneca PLC pada Sabtu setelah Perdana Menteri, Nguyen Xuan Phuc menyatakan bahawa negara itu mesti mempunyai satu vaksin bagi suku tahun pertama.

Kerajaan sebelum ini memaklumkan sedang dalam perbincangan untuk mendapatkan 30 juta dos vaksin.

Media negeri melaporkan, 50,000 dos pertama akan tiba pada bulan Mac dan selebihnya dihantar pada Jun. – Agensi


Jangan jadi bodoh! Apa kaitan logo DAP-PH dalam replika cek kerajaan?

BANGI, 6 Safar 1445H, Rabu – Pemuda UMNO mendesak penjelasan Menteri Pembangunan Kerajaan Tempatan, Nga Kor Ming berhubung isu peruntukan Kerajaan Pusat kepada beberapa sekolah yang memaparkan logo parti politik pada replika cek sumbangan.

Ketua Pemudanya, Dr Muhamad Akmal Saleh turut mempersoalkan kaitan penggunaan logo DAP dan Pakatan Harapan (PH) pada replika cek yang disampaikan kepada beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) itu.

“Kami mahukan penjelasan dari YB Menteri Nga Kor Ming. Adakah sumbangan ini dari pihak kerajaan?

“Dan jika dari pihak kerajaan, apakah kaitan logo DAP berada di ‘mock up cheque’ sumbangan tersebut? Jangan jadi bodoh bila dah menjadi menteri!” tegasnya menerusi hantaran di Facebook beliau hari ini.

Terdahulu, tular gambar majlis sumbangan cek kepada beberapa sekolah di Perak yang mencetuskan kritikan selepas lambang DAP dan PH dipaparkan bersama jata negara pada replika cek berkenaan.

Kor Ming yang juga Naib Pengerusi DAP turut dilihat pada majlis penyerahan itu.


Kurang 24 jam lagi, 401,105 pelajar peperiksaan SPM mulai esok

KUALA LUMPUR, 9 Rejab 1442H, Ahad – Kurang 24 jam lagi, seramai 401,105 pelajar seluruh negara akan melangkah ke ‘medan perang pen dan kertas’, Peperiksaan Sijil Pelajaran Malaysia (SPM) 2020 yang bermula esok dalam suasana pembudayaan norma baharu.

Kelainan bagi calon SPM 2020, mereka bukan sahaja hadir ke dewan peperiksaan dengan ‘berbekalkan’ pen dan pengetahuan, malah kali ini mereka perlu membawa ‘bekalan tambahan’ iaitu pelitup muka dan cecair pembasmi kuman untuk mencegah penularan COVID-19.

Bagi menjamin keselamatan calon sepanjang peperiksaan itu, persiapan akhir di 3,310 pusat peperiksaan SPM di seluruh negara dilaksanakan mengikut garis panduan dan prosedur operasi standard (SOP) yang ditetapkan Majlis Keselamatan Negara (MKN) serta Kementerian Kesihatan (KKM), termasuklah proses disinfeksi dewan peperiksaan.

Di JOHOR, Pengarah Jabatan Bomba dan Penyelamat Negeri Johor (JBPM) Datuk Yahaya Madis berkata 288 sekolah menengah terlibat dalam peperiksaan itu telah menjalani proses sanitasi, merangkumi dewan sekolah, bilik darjah dan bilik kuarantin.

Beliau berkata, proses sanitasi dilakukan sekali sepanjang peperiksaan, namun proses sama akan dilakukan sekali lagi sekiranya terdapat laporan kes COVID-19 di sekolah terlibat.

Sementara itu di KEDAH, Pengerusi Jawatankuasa Agama, Pendidikan dan Sumber Manusia negeri Datuk Najmi Ahmad memberi jaminan pihak pengurusan sekolah amat menitik beratkan aspek berkaitan keselamatan dan kesihatan pelajar sepanjang peperiksaan itu.

Seramai 29,939 calon SPM berdaftar di negeri itu dan calon teramai antaranya adalah di daerah Sungai Petani iaitu 5,944 calon, diikuti Kota Setar (4,931); Kulim (4,138); Kubang Pasu (3,495) dan Baling seramai 2,623 calon.

Di KELANTAN pula, Pengerusi Jawatankuasa Kerajaan Tempatan, Perumahan dan Kesihatan Negeri Dr Izani Husin berkata bagi calon SPM yang menjalani kuarantin, mereka tidak akan menduduki peperiksaan esok.

Jelasnya, mereka akan dikumpulkan pada satu masa dan tarikh yang sesuai untuk mengambil peperiksaan itu selepas tamat tempoh kuarantin.

Di PULAU PINANG, Pengarah Jabatan Bomba dan Penyelamat negeri Saadon Mokhtar berharap pelaksanaan proses sanitasi dijalankan sejak minggu lepas dapat meredakan kebimbangan pelajar, petugas serta ibu bapa mengenai soal keselamatan calon. – Bernama


Sabah, Kedah dan Perak catat penggunaan katil ICU lebih 100 peratus

KUALA LUMPUR, 24 Muharram 1443H, Khamis – Kapasiti penggunaan katil Unit Rawatan Rapi (ICU) untuk merawat pesakit COVID-19 di Sabah, Kedah dan Perak kini melebihi 100 peratus, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, setakat semalam penggunaan katil ICU di Sabah yang mempunyai 145 katil adalah 126 peratus manakala di Kedah yang mempunyai kapasiti 104 katil adalah 121 peratus dan Perak yang mempunyai 90 katil adalah 107 peratus.

Dr Noor Hisham berkongsi data itu dalam infografik melalui laman Twitternya hari ini.

Dalam infografik sama juga menunjukkan Selangor, Kelantan, Pulau Pinang dan Johor menunjukkan penggunaan katil ICU hampir 100 peratus iaitu Selangor dan Kelantan masing-masing 99 peratus manakala Pulau Pinang 96 peratus dan Johor 95 peratus.

“Bagi seluruh Malaysia, penggunaan katil bukan ICU setakat semalam ialah 78 peratus manakala penggunaan katil ICU 90 peratus,” katanya. – Bernama


UMNO terus malang hingga hilang takhta parti politik terbesar

BANGI, 12 Rabiulawal 1442H, Khamis – Parti Melayu terbesar – UMNO terus berdepan ancaman perpecahan apabila satu persatu ujian dihadapi – terutama selepas kecundang dalam Pilihan Raya Umum ke-14 (PRU14) yang lalu.

UMNO – yang ditubuhkan pada 11 Mei 1946 pernah berada di ambang keruntuhan dek kelibat pemimpin yang menjahanamkannya, masih bernafsu untuk kekal sebagai ‘frontliners’.

Namun, terus malang apabila begitu besar bilangan Ahli Parlimennya menyertai BERSATU, sekali gus menyebabkan UMNO hilang takhta sebagai parti politik terbesar.

“Kenapa mereka melompat ke BERSATU, tidak PAS, PAN atau PKR? Kerana pada ketika itu BERSATU yang ‘berkuasa’.

“Jelas sekali motif lompatan ialah kerana kuasa,” dakwa Setiausaha Agung Majlis Perundingan Melayu (MPM), Datuk Dr Hasan Mad.

Mengulas lanjut, beliau berkata, apabila wabak berkenaan berhijrah melanda BERSATU, nyawanya pula bergantung kepada UMNO.

“Semua mata tertumpu kepada UMNO. Realitinya, UMNO masih dalam ‘Unit Rawatan Rapi’ (ICU) dek jangkitan kanser kepala dan duri dalam daging. Malah ia diambang untuk pecah lima, bahkan bakal pecah enam. Salah-salah hemat boleh berkubur dibuatnya.

“Secara peribadi, saya pun hampir-hampir hilang keyakinan terhadap kemampuannya untuk kembali menjadi parti keramat,” katanya.

Dalam pada itu, Hasan menyarankan BERSATU memilih untuk ‘mendamaikan’ semua sekutu dan seteru politiknya demi maruah bangsa, kemakmuran negara serta kesejahteraan rakyat.

“Hendaknya, BERSATU yang menerajui kerajaan, gunapakailah model ‘Presidential Council’ sebagai badan penasihat kepada Perdana Menteri dan Kabinetnya, sekaligus mengelakkan dari ‘dipunahsihatkan’ oleh beberapa duri dalam dagingnya.

“Jika itulah realitinya, kerajaan kongsi-kuasa ini akan menjadi kerajaan yang miliki kekuatan tambah atau tolak 140 kerusi.

“Hendaknya yang ulung dihormati, yang bertoleransi dihargai, yang menyokong didengari,” katanya.


Malaysia gesa beri tekanan mendalam kepada negara haram Israel

BANGI, 8 Muharam 1444H, Sabtu – Malaysia mengutuk sekeras-kerasnya serangan terbaharu Israel ke atas Semenanjung Gaza yang mengakibatkan kehilangan banyak nyawa orang awam termasuk kanak-kanak.

Menteri Luar, Datuk Seri Saifuddin Abdullah berkata, tindakan terbabit jelas melanggari undang-undang antarabangsa dan prinsip kemanusiaan sejagat.

“Malaysia menyeru masyarakat antarabangsa segera memberikan tekanan mendalam kepada Israel untuk menghentikan serta merta pencerobohan dan keganasan ke atas rakyat Palestin.

“Masyarakat antarabangsa mesti terus mengecam Israel atas serangan provokasi yang mementingkan diri sendiri dan dasar apartheid terhadap hak asasi, kehidupan, mata pencarian serta maruah semua rakyat Palestin dari pelbagai agaman di tanah air mereka sendiri,” katanya dalam satu kenyataan hari ini.

Dalam pada itu, Saifuddin menegaskan tidak boleh ada pendekatan berbeza dalam menangani sebarang konflik.

“Malaysia juga sentiasa menzahirkan sokongan yang tidak berbelah bahagi serta solidariti teguh bersama rakyat Palestin dalam mencapai kebebasan mutlak daripada pendudukan haram Israel,” katanya.

Sebelum ini, media melaporkan sekurang-kurangnya 10 maut manakala 75 yang lain cedera dalam siri serangan udara Israel di Gaza.

Dilaporkan, seorang komander utama kumpulan Jihad Islam Palestin turut terkorban dalam serangan pada Jumaat.


Kes puasa: Majikan, pembantu peribadi mengaku tak bersalah

KLANG,  10 Ramadan 1442H,  Khamis – Dua lelaki terdiri daripada majikan, Chung Chee Yang dan pembantu peribadinya, Choo Hin Voon, yang masing-masing menghadapi lima dan dua pertuduhan berkaitan kes pukul dua pengawal peribadi, mengaku tidak bersalah di Mahkamah Majistret Klang hari ini.

Chung dan Choo, masing-masing berusia 43 tahun, memohon dibicarakan selepas pertuduhan dibacakan di hadapan Majistret P. Sarulatha.

Mereka didakwa melakukan kesalahan itu di halaman rumah di Bukit Tinggi di sini antara 10.30 malam dan 11.30 malam pada 13 April lepas.

Bagi pertuduhan pertama, Chung didakwa melakukan ugutan jenayah dengan mengacukan pistol ke arah pengawal peribadinya, Mohd Azminizam Zulkepli, 44, dan didakwa mengikut Seksyen 506 Kanun Keseksaan (KK) dan boleh dihukum penjara untuk tempoh sehingga tujuh tahun atau dengan denda atau dengan kedua-duanya sekali.

Bagi pertuduhan kedua dan ketiga, Chung didakwa bersubahat dengan Choo, mengarahkannya untuk sengaja menyebabkan kecederaan terhadap Ahmad Shamsuri Zailani, 27, dan Mohd Azminizam, dengan menggunakan sebatang rotan.

Bagi pertuduhan itu, dia didakwa mengikut Seksyen 109 KK dibaca bersama dengan Seksyen 324 KK yang boleh dihukum penjara sehingga 10 tahun atau dengan denda atau dengan sebat atau dengan mana-mana dua daripada hukuman berkenaan.

Untuk pertuduhan keempat, Chung juga didakwa mengeluarkan perkataan yang menyinggung perasaan mangsa mengenai agama yang dianuti mangsa dan didakwa mengikut Seksyen 298 KK dan boleh dihukum di bawah seksyen sama yang membawa hukuman penjara satu tahun atau denda RM2,000 atau kedua-duanya.

Pertuduhan kelima, Chung didakwa dengan sengaja menyebabkan kecederaan ke atas Mohd Azminizam yang boleh dihukum di bawah Seksyen 323 KK iaitu penjara satu tahun atau dengan denda atau kedua-duanya sekali.

Sementara itu, pembantu peribadinya, Choo menghadapi dua pertuduhan iaitu didakwa menyebabkan kecederaan ke atas Mohd Azminizam dan Ahmad Shamsuri menggunakan rotan.

Bagi pertuduhan itu, dia didakwa mengikut Seksyen 324 KK yang boleh dihukum sehingga 10 tahun atau dengan denda atau dengan sebat atau mana-mana dua hukuman itu.

Sarulatha membenarkan Chung diikat jamin RM50,000 manakala Choo, RM20,000 masing-masing dengan seorang penjamin.

Mereka juga perlu menyerahkan pasport kepada mahkamah dan melapor diri sebulan sekali di Balai Polis dan menetapkan 23 Jun sebutan semula kes.

Pendakwaan dikendalikan oleh Timbalan Pendakwa Raya Ashyraf Ashy’ari Kamaruzaman manakala Chung diwakili peguam Abdul Hakeem Aiman dan peguam Loi Yap Loong mewakili Choo.

Media sebelum ini melaporkan dua pengawal peribadi cedera selepas dirotan dan diugut bunuh menggunakan pistol oleh majikan dipercayai akibat perselisihan faham berkaitan puasa. -Bernama


BERJASA kaji dasar, polisi mansuh sekolah vernakular

BANGI, 8 Muharram 1442H, Khamis – Barisan Jemaah Islamiah Se-Malaysia (BERJASA) sedang mengkaji dasar dan polisi berkaitan pemansuhan sekolah vernakular.

Naib Presidennya, Ustaz Mohd Hazizi Ab Rahman berkata, kajian tersebut termasuk pemerkasaan sekolah kebangsaan serta jalan penyelesaian bagi implikasi yang dijangka timbul.

“… agar apabila tiba masanya, BERJASA bersedia untuk melaksanakannya,” katanya dalam satu kenyataan, hari ini.

Ustaz Mohd Hazizi menegaskan, pendirian BERJASA berhubung isu ini selari dengan asas hikmah dalam menyusun urutan prioriti pemerintahan negara.

“Maslahat negara tidak harus sekali-kali digadaikan demi memenuhi maslahat kaum, kumpulan, parti atau individu tertentu,” tegasnya.

Beliau berkata demikian selepas Menteri Perpaduan Negara, Datuk Halimah Sadique memaklumkan bahawa kerajaan tidak akan mengubah sistem pendidikan negara dengan memansuhkan sekolah vernakular.

Halimah berkata, usaha memupuk perpaduan negara dalam kalangan masyarakat majmuk di Malaysia berupaya dirintis menerusi kaedah lain.

Membidas kenyataan itu, Ustaz Mohd Hazizi berkata, perpaduan nasional sama sekali tidak akan tercapai dalam keadaan anak-anak watan dididik dalam aliran yang tidak mendukung aspirasi identiti negara menurut Perlembagaan Persekutuan.

“BERJASA tegas berpendirian bahawa Perlembagaan Persekutuan adalah tiang seri hubungan etnik ke arah integrasi dan perpaduan nasional, serta menamatkan fenomena cauvinisme.

“Justeru, sekolah vernakular perlu dimansuhkan demi kemaslahatan negara.

“Isu ini sepatutnya tidak dijadikan bahan kempen politik seperti yang berlaku semasa Perhimpunan Agung UMNO 2014, yang jelas sekadar mempermainkan sentimen orang Melayu,” katanya.


SOP PKP: 1,200 anggota polis ditempat di lokasi tumpuan Kuala Lumpur

KUALA LUMPUR, 27 Ramadan 1442H, Ahad – Seramai 1,200 anggota dan lima pegawai ditempatkan di lokasi tumpuan di ibu negara untuk memastikan orang ramai mematuhi prosedur operasi standard (SOP) Perintah Kawalan Pergerakan (PKP) ditetapkan Majlis Keselamatan Negara (MKN).

Ketua Polis Kuala Lumpur, Datuk Azmi Abu Kassim berkata, polis turut mendapat bantuan dan kerjasama 61 pasukan membabitkan agensi lain termasuk Angkatan Tentera Malaysia (ATM) dan Jabatan Sukarelawan Malaysia (RELA).

“Anggota bertugas akan beri peringatan demi peringatan kepada orang ramai supaya sentiasa patuh kepada SOP PKP di tempat awam.

“Kita tidak terus keluarkan kompaun kecuali jika ada individu yang tetap berdegil dan mengambil sikap sambil lewa walaupun sudah dinasihatkan beberapa kali,” katanya seperti dilapor BH Online.

Beliau berkata demikian selepas meninjau pematuhan SOP PKP di Bazar Aidilfitri Jalan Tuanku Abdul Rahman (TAR), di sini, hari ini.

Selain itu, Azmi berkata, pihaknya akan mengekalkan sembilan sekatan jalan raya sedia ada di sekitar Kuala Lumpur.

“Setakat ini, kita tidak berhasrat untuk tambah sekatan itu,” katanya.

Antara kawasan sekatan adalah di Jalan Sentul Pasar, di hadapan Balai Polis Kepong, Lebuhraya Persekutuan hala ke ibu negara, Jalan Klang Lama, Jalan 2/27A Wangsa Melawati dan Jalan 1/91 Taman Shamelin Perkasa.

Sekatan turut didirikan di Lebuhraya Bukit Jalil, Jalan Tol Duta menghala ke Kuala Lumpur dan laluan Tol Sungai Besi menghala ke Kuala Lumpur.


PRU15: GTA harap kerjasama politik lawan kleptokrat

BANGI, 18 Rabiulawal 1444H, Sabtu – Gerakan Tanah Air (GTA) tekad mahu ‘menguburkan’ golongan kleptokrat pada Pilihan Raya Umum ke-15 (PRU15).

Atas dasar itu, GTA yang dipimpin Tun Dr Mahathir Mohamad masih terbuka untuk mengadakan kerjasama politik dengan pihak-pihak tertentu yang mempunyai agenda sama.

“Moga-moga kita dapat bekerjasama dan berganding bahu melawan kleptokrat demi negara tercinta.

“Kuburkan kleptokrat,” katanya menerusi hantaran ringkas di Facebook, hari ini.

Sebelum ini, Dr Mahathir berkata, GTA membuat pertimbangan untuk kerjasama politik dengan parti-parti lain yang dikira ‘sebulu’ dengan mereka, iaitu menentang UMNO dan Barisan Nasional.

Bahkan beliau tiada masalah untuk bekerjasama dengan Pengerusi Pakatan Harapan (PH) yang juga Presiden PKR, Datuk Seri Anwar Ibrahim.

Bagaimanapun, PH membuat keputusan muktamad tiada kerjasama dengan Dr Mahathir dan Tan Sri Muhyiddin Yassin melalui GTA dan Perikatan Nasional (PN).

Sementara PN pula meneliti kerjasama dengan GTA bagi menghadapi PRU15 akan datang.

Menurut Muhyiddin, perkara itu akan dibincangkan dalam Majlis Tertinggi (MT) PN memandangkan ia tidak boleh diputuskan oleh beliau seorang selain melibatkan pimpinan daripada parti-parti komponen di dalam PN.


Pengguna diminta rancang perjalanan jika mahu ke Pantai Timur

BANGI, 24 Jamadilakhir 1443H, Khamis – Pengguna yang mahu melakukan perjalanan ke Pantai Timur disarankan merancang perjalanan mengikut cadangan Lembaga Lebuhraya Malaysia (LLM) atau ANIH Berhad.

Ini kerana, jumlah aliran trafik yang tinggi ke arah Pantai Timur membabitkan Pahang, Terengganu dan Kelantan dijangka berlaku sempena sambutan Tahun Baru Cina pada Selasa depan.

Syarikat konsesi Lebuh Raya Kuala Lumpur-Karak (KLK) dan Lebuh Raya Pantai Timur Fasa 1 (LPT1), ANIH Berhad menjangkakan jumlah trafik meningkat memandangkan sambutan itu adalah kali pertama sejak dua tahun lalu masyarakat Cina dibenarkan merentas negeri bagi menyambut perayaan berkenaan bersama keluarga tercinta.

Pengurus Besar Kanannya, Radzimah Mohd Radzi berkata, pihak syarikat sudah mengagihkan Jadual Cadangan Waktu Perjalanan bersama 1,400 penutup muka sejak 25 Januari lalu di plaza tol sepanjang KLK dan LPT1 bagi memberikan maklumat awal kepada para pengguna.

“Kami juga telah meningkatkan kekerapan jadual sanitasi dan pembersihan di semua kemudahan awam di hentian rehat dan rawat (R&R) dan hentian sebelah di sepanjang lebuh raya.

“Kami juga memastikan kepatuhan ketat kepada prosedur operasi standard (SOP) pergerakan yang telah digariskan oleh Kementerian Kesihatan Malaysia dan Majlis Keselamatan Negara (MKN) demi menyokong usaha mengurangi penularan wabak COVID-19,” katanya dalam kenyataan, hari ini.

ANIH Berhad turut menasihatkan pengguna jalan raya untuk memastikan kenderaan sentiasa dalam keadaan optimum dan mempunyai baki kad Touch N’ Go yang mencukupi sebelum memulakan perjalanan bagi mengelakkan kesesakan di pusat tambah nilai.

Pengguna juga diingatkan untuk memandu dengan berhati-hati, menjaga jarak selamat kenderaan di lebuh raya dan berhenti untuk rehat sekiranya perlu di mana-mana R&R serta hentian sebelah di sepanjang perjalanan.

“Bagi mereka yang bakal melakukan perjalanan menggunakan KLK dan LPT1, maklumat lebih lanjut, tepat dan terkini tentang keadaan trafik boleh diperolehi dari laman sosial rasmi Lembaga Lebuhraya Malaysia atau ANIH Berhad di Twitter atau hubungi hotline LLM di 1800- 88-7752 dan LPT – Line di 09 5479111/1-700-818-700.

“Pengguna LPT2 boleh mendapat maklumat trafik melalui Twitter @LPT2Trafik, papan tanda elektronik di sepanjang lebuh raya atau menghubungi LPT2Line di talian 1800 88 0220,” kata kenyataan itu.


Wakil rakyat minta Prabakaran dirujuk Jawatankuasa Hak dan Kebebasan

KUALA LUMPUR, 2 Jamadilawal 1442H, Khamis – Beberapa wakil rakyat kerajaan hari ini meminta Ahli Parlimen Batu P. Prabakaran dirujuk kepada Jawatankuasa Hak dan Kebebasan Parlimen kerana didakwa melanggar perintah Pengawasan dan Pemerhatian di Rumah (HSO) apabila menghadiri sesi perbahasan dan pengundian di Dewan Rakyat, Khamis lalu.

Datuk Seri Shahidan Kassim (BN-Arau) berkata tindakan Prabakaran itu tidak seharusnya diambil mudah kerana ia boleh membahayakan keselamatan dan kesihatan Ahli Parlimen lain sekiranya beliau didapati positif COVID-19.

“Ini merupakan pelanggaran syarat yang luar biasa, maka saya minta Speaker sendiri merujuk dia kepada Jawatankuasa Hak dan Kebebasan kerana hukuman daripada Kementerian Kesihatan Malaysia (KKM) adalah berlainan,” katanya.

Turut menyokong cadangan Shahidan ialah Tan Sri Noh Omar (BN-Tanjung Karang) yang berpendapat Parlimen perlu mengambil tindakan dalaman kerana Ahli Parlimen mempunyai imuniti dan tidak boleh didakwa untuk sesuatu tindakan yang dibuat di Dewan Rakyat.

Yang Dipertua Dewan Rakyat Datuk Azhar Azizan Harun kemudian berkata beliau mengambil maklum perkara itu dan akan meneliti sama ada Prabakaran boleh dirujuk atau mengusulkan pemberitahuan mengenai perkara itu.

Terdahulu, Datuk Seri Tengku Adnan Tengku Mansor (BN-Putrajaya) dan Datuk Seri Dr Santhara (Bersatu-Segamat) meminta Yang Dipertua Dewan Rakyat mengenai tindakan yang patut diambil terhadap Prabakaran dan menyemak sesi pengundian yang dilakukan pada Khamis lalu.

Bagaimanapun, Azhar menjelaskan tindakan menghukum atau mengkompaun mana-mana individu yang melanggar perintah KKM atau Majlis Keselamatan Negara (MKN) bukan di bawah kuasa beliau.

“Sebenarnya pada hari Khamis itu, saya dan bentara-bentara tidak sedar perkara itu terjadi. Cuma selepas Khamis itu apabila disemak senarai mengundi itu, Ahli Parlimen Batu turut mengundi.

“Saya tidak mempunyai apa-apa kuasa untuk menghukum atau mengkompaun, jadi saya nasihatkan kepada sesiapa yang ingin membawa perkara ini ke satu tahap yang lebih (jauh), saya nasihatkan membuat laporan kepada pihak berkuasa berkenaan,” katanya.

Khamis lepas, Prabakaran dikatakan menyertai perbahasan dan pengundian Rang Undang-Undang Perbekalan 2021 peringkat jawatankuasa bagi Kementerian Komunikasi dan Multimedia (KKMM), walaupun telah diarah menjalani perintah HSO. – Bernama


Suspek sindiket ‘cuci duit’ larikan diri dibantu pengawal peribadi

PUTRAJAYA, 27 Safar 1442H, Khamis – Suspek utama sindiket ‘cuci duit’ atau pengubahan wang haram yang dikaitkan dengan perniagaan membabitkan selebriti tanah air, melarikan diri daripada ditahan pihak polis dengan memanjat pagar Suruhanjaya Pencegahan Rasuah Malaysia (SPRM) pada Ahad lepas, dengan dibantu dua pengawal peribadinya sebaik dilepaskan SPRM.

Suspek dikatakan keluar daripada kenderaan jenis Toyota Vellfire yang dinaikinya, selepas dilepaskan dengan jaminan dan diserahkan SPRM kepada peguamnya di antara pintu lobi Ibu Pejabat SPRM dan pintu pagar utama, sebelum melarikan diri melalui pagar di kawasan pintu belakang bangunan itu petang  Ahad lepas.

Kira-kira setengah jam sebelum itu, suspek terbabit berusia dalam lingkungan 30-an dan lapan lagi suspek dibawa pulang ke Ibu Pejabat SPRM, di sini, untuk proses dokumentasi jaminan selepas mereka dilepaskan daripada reman setelah menjalani siasatan pengubahan wang haram.

Menurut sumber, berlaku kekecohan di lobi utama Ibu Pejabat SPRM itu apabila kesemua orang kena tahan (OKT) termasuk suspek terbabit enggan turun daripada  kenderaan SPRM kerana kehadiran anggota polis yang ramai di kawasan lobi itu.

Hasil perbincangan antara SPRM, polis dan peguam OKT yang hadir, pihak polis bersetuju untuk menunggu di pintu utama  Ibu Pejabat SPRM, kata sumber itu kepada pemberita hari ini.

Setelah proses dokumentasi jaminan selesai, kesemua OKT itu dilepaskan dan menaiki kenderaan iaitu empat kenderaan jenis Toyota Vellfire yang bersedia untuk mengambil dan menjemput mereka.

Sumber berkata, suspek menaiki salah sebuah kenderaan Toyota Vellfire itu bersama-sama peguam, pengawal peribadi dan pemandu, dan ketika dalam pergerakan antara pintu lobi dan pagar utama, suspek dipercayai telah keluar dari kenderaan itu untuk melarikan diri.

“Suspek dibantu dua pengawal peribadi yang telah bersedia untuk membantu dia memanjat pagar dan meloloskan diri daripada tangkapan polis,” kata sumber itu.

Sumber itu berkata, semakan kamera litar tertutup (CCTV) kelihatan suspek memanjat pagar dengan bantuan dua pengawal peribadi dan sebuah kereta Perodua Myvi pula telah menunggu di tepi jalan untuk melarikan suspek.

Media pada Selasa melaporkan bahawa polis sedang memburu suspek utama sindiket pengubahan wang haram yang dilaporkan dengan meluas sebagai bergelar ‘Datuk Seri’ yang melarikan diri selepas dibebaskan SPRM.

Menurut sumber, individu yang melarikan diri itu bukan seorang yang bergelar ‘Datuk Seri’ seperti yang ditularkan ataupun dilaporkan.

Sumber dalam pada itu berkata, tiga kenderaan Toyota Vellfire yang membawa lapan OKT lain yang telah dibebaskan SPRM ditahan polis ketika melalui pagar utama Ibu Pejabat SPRM dan kesemua mereka ditahan polis di situ.

Polis, kata sumber itu menyedari kehilangan suspek utama itu apabila mereka menahan kenderaan yang dinaiki suspek ketika melalui pintu pagar utama.

Pada 8 Oktober, Ketua Pesuruhjaya SPRM Datuk Seri Azam Baki berkata, pihaknya mengesan ratusan syarikat dami yang diwujudkan bagi mengaburi pihak berkuasa berhubung sindiket pengubahan wang haram, yang dikaitkan dengan perniagaan membabitkan selebriti.

SPRM dikatakan turut menyita 23 kenderaan mewah pelbagai jenis antaranya Ford Mustang, Rolls Royce, Bentley, Ferrari dan Porsche serta beberapa motosikal berkuasa tinggi dimiliki ahli sindiket dipercayai hasil kegiatan haram.

Sebelum ini, SPRM turut dilaporkan memanggil pasangan selebriti untuk memberi keterangan bagi membantu siasatan kes pengubahan wang haram berkenaan. -Bernama


Keputusan Mahkamah Belanda buktikan banyak tidak kena dengan award Kumpulan Sulu

KUALA LUMPUR, 9 Zulhijjah 1444H, Rabu – Keputusan Mahkamah Rayuan The Hague, Belanda yang menolak tuntutan Kumpulan Sulu, mengukuhkan pendirian Malaysia bahawa banyak yang tidak kena mengenai kesemua award itu, kata peguam.

Mahkamah itu semalam menafikan permohonan Kumpulan Sulu untuk pengiktirafan dan penguatkuasaan award timbang tara sebanyak US$14.9 bilion (RM62.59 bilion) di Belanda.

Mengulas mengenai keputusan bersejarah itu, peguam di Mahkamah Jenayah Antarabangsa  Datuk N. Sivananthan berkata, keputusan itu jelas memusnahkan kaedah tidak ortodoks award yang diberikan pada mulanya dan pelantikan penimbang tara yang dipertikaikan.

“Ia mengukuhkan pendirian Malaysia dan keseluruhan award itu banyak yang tidak kena,” katanya kepada Bernama.

Sivananthan juga berkata, beliau tidak nampak sebarang prospek kejayaan jika Kumpulan Sulu mengulangi tindakan mereka untuk menguatkuasakan award akhir itu.

Berkongsi pandangan sama, peguam, Datuk Malik Imtiaz Sarwar berkata, penghakiman itu adalah tepat kerana ia memutuskan award itu adalah bermasalah dan jika dikuatkuasakan akan memberi impak negatif kepada kedaulatan Malaysia.

“Saya tidak tahu apa tindakan mereka seterusnya. Mereka mungkin cuba menguatkuasakan award di dalam bidang kuasa mahkamah lain. Itu akan saya fikir menjadi lebih sukar dengan keputusan mahkamah di Perancis dan Belanda,” katanya.

Pada 6 Jun, Malaysia  melakar kejayaan bersejarah selepas Mahkamah Rayuan Paris mengekalkan keputusan membenarkan Malaysia mencabar award  yang diputuskan oleh Dr Gonzalo Stampa pada 25 Mei 2020 dalam kes tuntutan lapan rakyat Filipina yang mendakwa sebagai waris Kesultanan Sulu.

Award akhir yang diperkatakan itu dikeluarkan Stampa, seorang  penimbang tara Sepanyol pada 28 Februari 2022 kepada lapan individu terbabit.

Dalam usaha mereka untuk menguatkuasakan award akhir bernilai US$14.9 bilion, Kumpulan Sulu dilaporkan telah mencuba untuk merampas aset syarikat petroleum Malaysia, Petronas di Luxembourg dan Belanda serta menyasarkan aset diplomatik Malaysia di Perancis (termasuk kedutaan).

Pada 2019, Kumpulan Sulu membawa perkara itu kepada penimbang tara Sepanyol itu untuk mendapatkan pampasan untuk tanah di Sabah, yang didakwa dipajakkan oleh nenek moyang mereka kepada sebuah syarikat perdagangan British pada 1878.  – Bernama


Dakwa hina Jata Negara hal kecil bukti kejahatan DAP

BANGI, 11 Zulkaedah 1441H, Jumaat – Pendirian parti rasis dan cauvinis, DAP yang konon mendukung Perlembagaan umpama manis hanya di mulut, namun jahat dalam tindakan dakwa, Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin.

Beliau berkata sedemikian apabila Ahli Dewan Undangan Negeri (ADUN) Tanah Rata, Chiong Yoke Kong dilihat seperti bersetuju dengan perbuatan tidak bertanggungjawab pihak yang mengubah suai Jata Negara apabila ‘membela’ mereka yang mencetuskan kontroversi berkenaan.

Wakil rakyat DAP itu sebelum ini menggesa kerajaan Perikatan Nasional (PN) jangan membesarkan isu kecil dan terlalu sensitif terhadap karya seni yang tidak selari dengan pandangan sendiri lalu menindasnya menggunakan jentera kerajaan.

Menerusi kenyataan disiarkan media DAP – The Rocket – pada 30 Jun lalu, beliau turut mengutuk tindakan Barisan Nasional (BN) dan Pemuda PAS yang membesarkan isu tersebut dan memanupulasi emosi rakyat demi manfaat politik.

Yoke Kong mendakwa, tindakan tersebut mencerminkan kejahilan mereka tentang bidang seni sekali gus tidak menghormati hasil karya serta kebebasan bersuara.

Menerusi kenyataan di Facebook, Dr Zainur Rashid mengungkit kembali ‘sikap talam dua muka’ pemimpin parti tamak haloba yang konon sebelum itu tegas mendukung Perlembagaan.

“Ada di kalangan YB mereka (Ronnie Liu) yang sertai perhimpunan bekas komunis. Ada di kalangan YB mereka yang kata bahawa Melayu itu pendatang (Kulasegaran). Ada di kalangan hartawan penaja mereka yang perlekeh bahawa Angkatan Tentera Malaysia (ATM) hanya makan tidur.

“Ada di kalangan YB mereka yang cadang agar ditubuhkan kedutaan Malaysia di Israel. Ada di kalangan YB mereka yang kata bahawa MPAJA atau komunis adalah pejuang kemerdekaan. Ada di kalangan YB mereka yang mahukan undang-undang murtad dibenarkan.

“Saya tidak kata bahawa MCA lebih baik dengan seruan tolak Jawi, seruan pengiktirafan UEC, pemerkasaan vernakular dan tolak pemerkasaan syariah untuk umat Islam. Mereka saling bekerjasama tetapi pemimpin Melayu juga yang selalu tertipu,” katanya.


Mampukah bantahan jalanan selesai masalah?

BANGI, 22 Zulhijjah 1442H, Ahad – Perhimpunan bantahan yang berlangsung di ibu kota semalam menimbulkan persoalan sama ada protes jalanan boleh menyelesaikan semua masalah.

Pemerhati politik, Mohd Lutfi Abdul Khalid mempersoalkan dalam keadaan pandemik yang semakin meruncing dan perbalahan sengit ‘wakil rakyat’ dan kekecohan di Parlimen, adakah segala tuntutan politik selepas ini akan melimpah dan dibuat melalui demonstrasi jalanan secara besar-besaran.

“Adakah semua masalah boleh diselesaikan melalui protes jalanan?

“Siapakah dalang-dalang di sebalik demonstrasi ini? Pemimpin dan parti politikkah? Anasir luarkah? Gerakan sivilkah? Kumpulan hak asasi manusiakah? Adakah ini satu penjelmaan dan penjenamaan baru bagi BERSIH tetapi atas nama ‘Keluar dan Lawan’?,” soalnya dalam kenyataan di akaun Facebook hari ini.

Mengulas lanjut, beliau berkata, tidak dinafikan banyak pihak yang tidak berpuas hati terhadap cara pihak kerajaan menangani pelbagai isu dan masalah negara.

Pada masa sama katanya, rakyat juga sudah muak dengan gelagat ahli dan parti-parti politik yang lebih mementingkan diri serta puak sendiri dalam kerakusan merebut kuasa.

“Tanpa menolak hak rakyat dan masyarakat untuk mengkritik pemerintah, menyuarakan pendapat secara bebas dan memperjuangkan keyakinan masing-masing, kita juga berhak untuk bertanya, apakah sekarang masa yang sesuai untuk turun ke jalan raya?” soalnya.

Terdahulu dianggarkan seramai 450 orang menyertai perhimpunan ‘Keluar dan #Lawan’ dipercayai bagi mendesak Perdana Menteri dan barisan Kabinetnya meletakkan jawatan.

Mereka juga membawa bendera hitam, sepanduk meluahkan protes dan replika jenazah.


Aidiladha: Moga kita dikurniakan kekuatan pertahan agama tercinta

ALLAHUAKBAR. Allahuakbar. Allahuakbar.

Alhamdulillah, syukur kepada Allah S.W.T di atas kurniaan kesihatan dan kesejahteraan yang diberikan walaupun kita terpaksa berhadapan dengan pelbagai ujian termasuk wabak COVID-19 yang melanda negara yang menyebabkan kebejatan ekonomi.

Syukur alhamdulillah juga kerana negara masih lagi menikmati keamanan dan majoriti rakyat Malaysia masih lagi menikmati kehidupan yang baik.

Segala kejayaan yang kita nikmati hari ini tidak akan dapat dicapai tanpa pengorbanan kerana Allah akan menguji keikhlasan kita dalam berjuang. Inilah iktibar yang besar yang perlu dihayati dari peristiwa Nabi Ibrahim dan anaknya Nabi Ismail.

Pengorbanannya itu tidak ada tolok bandingnya, pengorbanan itu semata-mata demi mematuhi perintah Allah yang Maha Esa.

Maka, kita perlu berkorban dengan menolak segala kepentingan peribadi tetapi hanya demi mencari keredhaanNya.

Pemimpin yang sebenar ialah pemimpin yang sentiasa berkorban demi mencari keredaan Allah. Mereka ini sentiasa membuktikan pengorbanan dan perjuangan mereka dengan amalan dan tindakan, bukan sekadar percakapan semata-mata.

Bersempena Hari Raya Aidiladha ini, saya ingin mengambil kesempatan untuk mengucapkan Selamat Hari Raya kepada seluruh umat Islam terutamanya yang berada di Malaysia. Semoga Allah sentiasa memperteguhkan semangat kita serta memberikan kekuatan untuk terus berkorban untuk agama yang tercinta. InsyaAllah.

Aminuddin Yahaya
Presiden Ikatan Muslimin Malaysia (ISMA)


Polis Melaka tumpas geng pecah kereta guna ‘ilmu hitam’, empat ditahan

MELAKA, 26 Safar 1444H, Jumaat – Polis di sini menahan empat warga Indonesia dipercayai anggota kumpulan samun yang menganggap mereka kebal dengan menggunakan ‘ilmu hitam’ dalam aktiviti jenayah.

Ketua Polis Daerah Melaka Tengah, Asisten Komisioner Christopher Patit berkata, keempat-empat mereka ditahan di Senai, Johor, minggu lepas susulan siasatan teliti.

“Samseng itu berjaya ditumpaskan berikutan beberapa siri kejadian pecah cermin kereta dilaporkan di sini dan salah satu jenayah mereka turut dirakam dalam rakaman kamera litar tertutup (CCTV),” katanya, hari ini.

Christopher berkata, suspek didakwa menggunakan ayat dan kalimah jampi serapah yang dibalut dengan kain berjahit semasa melakukan rompakan.

Mereka memberitahu pasukan penyiasat bahawa ilmu hitam itu bertujuan untuk melindungi diri daripada dikesan polis.

“Himpunan risikan oleh polis terbukti lebih berkesan daripada kononnya ilmu hitam yang digunakan perompak,” katanya.

Christopher berkata, pihaknya turut merampas telefon bimbit, kereta dan peralatan lain daripada suspek.

Beliau berkata, kumpulan itu menggunakan serpihan seramik daripada palam pencucuh untuk memecah masuk kereta sebelum mengambil barang-barang ditinggalkan di dalam kenderaan yang diparkir.

Katanya, anggota kumpulan itu telah menyewa kereta dari Johor untuk melakukan jenayah mereka di sini dengan menyasarkan kereta yang diletakkan di kawasan sibuk.

“Kami percaya lapan kes pecah kenderaan yang dilaporkan di sini berjaya diselesaikan dengan penahanan itu,” katanya.

Christopher menambah, kesemua suspek berusia antara 22 hingga 41 tahun kini ditahan reman.


Kes sekolah vernakular: 2 NGO mohon tukar hakim tak fasih bahasa Melayu

KUALA LUMPUR, 14 Safar 1442H, Jumaat – Dua pertubuhan bukan kerajaan (NGO) yang mengemukakan saman untuk mencabar kewujudan sekolah vernakular, hari ini berusaha untuk meminta pertukaran Hakim Mahkamah Tinggi bagi mendengar kes mereka.

Peguam, Haniff Khatri Abdulla memberitahu Hakim Wong Chee Lin, hari ini kumpulan tersebut telah menulis surat kepada Hakim Pengelola Mahkamah Tinggi pada 28 September, dengan menyatakan niat mereka supaya kes itu dibicarakan di hadapan hakim lain.

Kedua-dua kumpulan itu, Gabungan Pelajar Semenanjung Malaysia (GPMS) dan Majlis Pembangunan Pendidikan Islam (Mappim), meminta pengisytiharan bahawa Seksyen 2, 17 dan 28 Akta Pendidikan 1996, dan sejauh mana mereka membenarkan sekolah vernakular menggunakan bahasa Cina dan Tamil sebagai bahasa utama, tidak selaras dengan Perkara 152 (1) Perlembagaan Persekutuan dan batal dan tidak sah.

“Namun, kami belum menerima balasan dari hakim pengelola,” kata Haniff, sambil memaklumkan bahawa anak guamnya mahu perbicaraan dijalankan dalam bahasa Melayu.

Chee Lin mengatakan bahawa beliau menyedari niat penolakan itu dan mereka harus mengemukakan permohonan penolakan rasmi terhadapnya.

“Sebelum anda membuat permohonan, ketika saya mengatakan saya sukar memahami, apa yang saya maksudkan adalah loghat jurucakap. Saya boleh meminta mereka mengulangi diri mereka sendiri.

“Ini tidak bermaksud bahawa saya tidak dapat menguruskan perbicaraan kes dalam bahasa Melayu. Saya telah mengendalikan perbicaraan di mana saksi bercakap dalam bahasa Melayu,” katanya kepada peguam.

Chee Lin berkata, mahkamah menyedari bahawa saksi yang berpotensi, akan memberikan keterangan dalam bahasa Melayu dan beliau tidak melepaskan tanggungjawabnya.

Haniff kemudian mengatakan bahawa mereka akan mengemukakan permohonan penolakan rasmi terhadap Chee Lin.

Beliau kemudian menjelaskan kepada wartawan bahawa kedua-dua organisasi tersebut meminta penolakan Chee Lin kerana beliau sendiri mengakui bahawa pertuturan bahasa Melayunya tidak begitu baik untuk mengikuti perbicaraan bahasa Melayu yang fasih.

Beliau berkata: “Oleh kerana pokok permasalahan kes penggugat adalah mengenai perlunya sekolah nasional atau sekolah satu aliran menuju kesatuan nasional, dan menentang sekolah vernakular yang diyakini oleh para penggugat yang menolak objektif tersebut, mereka juga percaya bahawa kemajuan nasional  bahasa mesti sihat, inklusif di mahkamah”.

Mahkamah kemudian menetapkan 4 Disember untuk sebutan semula kes, setelah Peguam Kanan Persekutuan, S Narkunavathy, yang hadir ke Kementerian Pendidikan, memberitahu hakim bahawa Mahkamah Tinggi lain di Kota Bharu dijadualkan untuk mendengar permohonan pemindahan untuk memindahkan saman serupa yang akan diadili di sini.

Di Kota Bharu, Ikatan Guru-Guru Muslim Malaysia (i-Guru) yang diwakili oleh Presidennya, Mohd Azizee Hasan mencabar Perlembagaan Seksyen 17 dan 28 Akta Pendidikan.

Untuk tuntutan saman oleh GPMS dan Mappim, 11 parti politik dan organisasi, termasuk MCA, MIC dan Gerakan telah mengajukan permohonan untuk menjadi pihak dalam kes tersebut.


UAE, Israel bekerjasama dalam syarikat penerbangan

DUBAI, 20 Zulkaedah 1442H, Khamis – Hubungan antara Emiriah Arab Bersatu dan negara haram Israel semakin erat apabila kedua-duanya mengambil keputusan bekerjasama dalam sektor penerbangan.

Perkara itu diumumkan oleh syarikat penerbangan kedua-dua pihak hari ini.

Langkah itu menyusul selepas Menteri Luar Negeri Israel, Yair Lapid mengadakan kunjungan ke UAE pada minggu ini bagi merasmikan kedutaan negara penjajah itu di Dubai dan Abu Dhabi.

Syarikat penerbangan terbabit berkata, keputusan itu diambil berdasarkan Memorandum Persefahaman (MoU) Perjanjian Abraham atau hubungan normalisasi yang ditandatangani oleh UAE dan Israel pada tahun lalu.

Menerusi perjanjian itu, syarikat penerbangan Yahudi El Al akan menjual dan menawarkan tiket penerbangan dengan lebih kerap kepada anggotanya untuk perkhidmatan syarikat penerbangan Etihad sebanyak dua kali seminggu antara Abu Dhabi dan Tel Aviv mulai 18 Julai.

Sementara menunggu kelulusan peraturan, Etihad pula akan mula menjual tiket bagi 14 laluan yang dikendalikan oleh El Al di samping memberi faedah kepada syarikat penerbangan yang kerap beroperasi. -Agensi


Agenda kristianisasi di sebalik penggunaan kalimah Allah

BANGI, 1 Syaaban 1442H, Ahad – Keghairahan pihak penganut Kristian menuntut kebenaran penggunaan kalimah Allah adalah strategi sulit dan licik untuk melaksanakan agenda kristianisasi, kata Ketua Perhubungan Ikatan Muslimin Malaysia (ISMA) Negeri Kelantan, Ustaz Sharipudin Ab Kadir

Beliau berkata, strategi ini merungkaikan sedikit demi sedikit dan secara tersusun idea menolak konsep tauhid keesaan Allah yang menjadi pegangan asas akidah umat Islam.

“Begitu bersungguh puak Kristian ingin menggunakan kalimah Allah. Adakah mereka beriman dengan Allah yang Maha Esa atau mereka menghina Islam keseluruhannya.

“Konsep triniti tidak memungkinkan untuk mereka beriman dengan keesaan Allah, bahkan konsep itu sebenarnya telah menyesatkan mereka,” katanya dalam satu kenyataan, hari ini.

Apa yang lebih menggusarkan, kata Ustaz Sharipudin, apabila mereka dapat menggabungkan antara kalimah Allah dengan konsep triniti, lalu lama-kelamaan orang Islam akan merasakan Islam dan Kristian adalah satu agama yang boleh saling sembah-menyembah.

“Kononnya tidak salah untuk orang Islam menyembah salib tetapi penganut Kristian akan kekal dengan cara mereka.

“Ini kerana strategi mereka adalah agenda kristianisasi yang telah berjalan berkurun-kurun lamanya,” katanya.

Beliau menegaskan, umat Islam harus melihat secara sedar agenda kristianisasi yang berlaku sekarang ini.

“Kristian sekali-kali tidak akan menerima keesaan Allah sebagaimana pegangan kukuh penganut Islam kerana ianya bercanggah dengan konsep triniti mereka,” katanya.

Justeru, beliau hairan jika ada kumpulan orang Islam yang menyokong tuntutan ini kerana merasakan Kristian telah menerima Allah sebagai Tuhan.

“Sangka baik kumpulan ini amat jauh dari memahami tipu daya musuh musuh Islam. Kumpulan naif yang begitu mudah menyerah dan terperangkap dengan agenda licik musuh Islam.

“Mereka menyangka bahawa dakwah dengan rahmah yang mereka bawa telah berjaya mengubah pegangan penganut Kristian untuk mengenali Allah.

“Alangkah dangkalnya akal mereka ketika berdepan dengan agenda licik musuh,” katanya.

Walhal, hakikatnya, sangkaan sedemikian menggambarkan kelemahan mereka menguasai sejarah pertembungan antara Islam dan Kristian yang telah melalui siri jihad berkurun-kurun lamanya sehingga kejatuhan Khilafah Othmaniah.

“Musuh Islam tidak cukup dengan kejatuhan Khilafah Uthmaniah sahaja.

“Agenda mereka lebih besar iaitu Islam terhapus dari muka bumi ini melalui peperangan secara fizikal dan menghapuskan pegangan konsep tauhid atau akidah umat Islam melalui jarum-jarum halus serangan pemikiran yang merungkai akidah penganut Islam,” katanya.

Rabu lalu, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Difahamkan, keputusan kes pada Rabu lalu mengambil masa selama 13 tahun dua bulan, sejak difailkan pada 2008.

Keputusan itu mencetuskan kemarahan umat Islam di negara ini yang menggesa supaya rayuan terhadap keputusan tersebut dibuat melalui proses undang-undang di mahkamah.


13 maut angkara serangan udara Russia di Syria

IDLIB, 7 Zulhijjah 1444H, Isnin – Serangan udara Russia membunuh sekurang-kurangnya 13 orang di barat laut Syria yang dikuasai pemberontak pada Ahad, serangan paling maut ke atas negara yang dilanda perang tahun ini, kata seorang pemantau perang.

Sekurang-kurangnya sembilan orang awam, termasuk dua kanak-kanak adalah antara yang maut dengan kebanyakan terbunuh di pasar buah-buahan dan sayur-sayuran di Jisr Al-Shugur di wilayah Idlib.

“Serangan Russia ini adalah yang paling maut di Syria tahun ini dan menyaksikan pembunuhan beramai-ramai,” kata Rami Abdel Rahman, yang mengetuai kumpulan Syrian Observatory for Human Rights yang berpangkalan di Britain.

Tentera Russia yang menyokong rejim Presiden Bashar Assad bertindak balas terhadap serangan dron pemberontak sepanjang minggu lalu yang mengorbankan empat orang awam termasuk dua kanak-kanak, menurut balai cerap.

Saad Fato, seorang buruh berusia 35 tahun yang terselamat daripada mogok di pasaran berkata, dia membantu usaha untuk menyelamatkan mangsa yang cedera.

“Ia tidak dapat digambarkan, melihat orang mati, yang cedera,” katanya ketika tangannya masih berlumuran darah mangsa.

Rami berkata, enam orang awam maut di Jisr Al-Shughur dan tiga pejuang pemberontak terbunuh berdekatan dengan serangan udara Russia.

Tiga lagi orang awam, termasuk dua kanak-kanak, dan seorang pejuang pemberontak terbunuh dalam serangan di pinggir bandar Idlib, kata Rami.

Pejuang itu adalah ahli Parti Islam Turkistan, kumpulan jihad yang dikuasai Uighur, katanya, sambil menambah bahawa ibu bapa kanak-kanak yang mati itu juga tergolong dalam kumpulan itu.

Sekurang-kurangnya 30 orang awam cedera dalam serangan Ahad, kata Rami, yang menambah bahawa jumlah kematian mungkin meningkat.

Rejim Assad, dengan sokongan Russia dan Iran, telah meragut kembali banyak tanah yang hilang pada awal konflik Syria yang meletus pada 2011 apabila ia secara kejam menindas protes pro-demokrasi.

Selama bertahun-tahun Russia telah berulang kali menyerang poket terakhir pembangkang bersenjata Syria terhadap rejim di barat laut.

Tetapi serangan maut ke atas orang awam telah dihadkan setakat tahun ini sehingga serangan terbaru Russia.

Pada hari Sabtu, serangan udara Rusia membunuh dua orang awam di wilayah Idlib. – Agensi


Sudan terima 828,000 dos vaksin, mula suntik minggu depan

KHARTOUM, 21 Rejab 1442H, Jumaat – Sudan akan memulakan program vaksinasi kepada pekerja kesihatan diikuti individu berusia 45 tahun ke atas, yang mempunyai tahap kesihatan kronik secara percuma minggu hadapan.

Negara itu menjadi yang pertama di Timur Tengah dan Afrika Utara – mendapat manfaat daripada vaksin COVAX – antara inisiatif antarabangsa dipimpin Pertubuhan Kesihatan Sedunia (WHO) dan rakan-rakannya untuk memastikan akses vaksin COVID-19 yang adil dan berkesan di seluruh dunia.

Sudan menerima 828,000 dos vaksin dibangunkan oleh AstraZeneca di lapangan terbang Khartoum pada Rabu.

Negara itu dijangka akan menerima baki 3.4 juta dos vaksin melalui COVAX pada suku kedua tahun ini.

Menteri Kesihatan Omer Elnageib berkata, ia merangkumi 20 peratus penduduknya yang berjumlah 44 juta melalui COVAX pada September.

“Ini adalah bahagian penting dalam pertempuran kita melawan Coronavirus,” katanya.

Elnageib berkata, Sudan juga sedang dalam perbincangan awal menghasilkan vaksin di negara itu.

Menurut statistik Pertubuhan Bangsa-Bangsa Bersatu (PBB), Sudan mempunyai hanya sekitar 4 peratus penduduknya yang berusia lebih dari 65 tahun.

Negara itu telah mengalami krisis ekonomi yang panjang, yang menyebabkannya tidak dapat mengimport ubat-ubatan asas, selain sistem rawatan kesihatannya tidak diselenggara.

Malah, Sudan turut dikenakan sekatan selama beberapa dekad di bawah bekas Presiden Omar Al-Bashir sebelum penggulingannya pada 2019.

Sehingga 1 Mac, Sudan secara rasmi mencatat 28,545 kes COVID-19, dengan 1,895 kematian sejak wabak itu ditemui setahun lalu. -Agensi


Hajiji, isteri pulih COVID-19

KOTA KINABALU, 1 Rabiulawal 1442H, Ahad – Ketua Menteri Sabah Datuk Hajiji Noor, pulih daripada COVID-19 dan dibenarkan keluar dari wad di Hospital Queen Elizabeth (HQE) di sini, pada jam 10.30 pagi tadi.

Turut dibenarkan pulang ialah isteri beliau, Datin Juliah Salag.

Hajiji yang bimbang dengan peningkatan jumlah kes COVID-19 di Sabah berkata, kerajaan negeri akan berusaha sedaya upaya untuk membendung penularan wabak itu.

“…yang penting ialah rakyat mesti berdisiplin, bekerjasama dan sentiasa mematuhi prosedur operasi standard yang ditetapkan oleh kerajaan,” katanya dalam kenyataan, hari ini.

Dalam pada itu, Hajiji mengucapkan terima kasih kepada Pengarah Kesihatan Sabah Datuk Dr Christina Rundi; Pengarah HQE Dr William Gotulis; Ketua Unit Penyakit Berjangkit Dr Lee Heng Gee; doktor-doktor pakar dan jururawat yang telah merawat beliau dan isteri.

Hajiji turut melahirkan penghargaan dan berterima kasih, kepada mereka yang sentiasa mendoakan kesembuhan dan kesihatan beliau, serta petugas barisan hadapan yang bertungkus lumus berkorban masa dan tenaga bagi membendung penularan wabak COVID-19. – Bernama


Kes judi: 3 individu termasuk anggota polis ditahan

KUALA LUMPUR, 24 Safar 1442H, Isnin – Tiga individu termasuk dua pegawai polis, yang sebelum ini ditahan Suruhanjaya Pencegahan Rasuah Malaysia (SPRM) bagi membantu siasatan kes perjudian Macau Scam, akan ditahan semula bagi membantu siasatan satu kes perjudian di Cheras.

Ketua Jabatan Siasatan Jenayah Kuala Lumpur, SAC Nik Ros Azhan Nik Ab Hamid berkata demikian ketika mengesahkan bahawa mahkamah telah menolak permohonan reman oleh polis terhadap ketiga-tiga individu berhubung kes Macau Scam.

“Satu permohonan baharu akan dibuat dalam masa terdekat berhubung kes perjudian itu,” katanya ketika dihubungi hari ini.

Beliau berkata, kes akan disiasat mengikut Seksyen 4(1)(c) Akta Rumah Judi Terbuka.

Semalam, media tempatan melaporkan sembilan individu termasuk tujuh anggota dan pegawai polis yang ditahan bagi membantu siasatan kes sindiket perjudian dalam talian serta pengubahan wang haram dibebaskan dengan jaminan SPRM.

Pengarah Jabatan Siasatan Jenayah Bukit Aman Datuk Huzir Mohamed dalam satu kenyataan mengesahkan, tiga individu ditahan semula bagi memberi keterangan berhubung aktiviti perjudian yang wujud di sekitar ibu negara. -Bernama


Chile mahu buka kedutaan di wilayah Palestin

SANTIAGO, 28 Jamadilawal 1444H, Jumaat – Chile berhasrat untuk membuka kedutaan di wilayah Palestin, kata Presiden Gabriel Boric pada Rabu.

Gabriel yang berhaluan kiri, berulang kali menyatakan sokongan terhadap tuntutan rakyat Palestin untuk sebuah negara merdeka.

Beliau membuat kenyataan itu pada majlis peribadi di Santiago yang dianjurkan oleh diaspora penting Palestin di bandar berkenaan.

“Saya mengambil risiko (mengatakan) ini… kami akan meningkatkan perwakilan rasmi kami di Palestin daripada mempunyai pertuduhan; kini kami akan membuka kedutaan,” kata Boric, tanpa memberikan butiran di mana kedutaan itu akan ditempatkan.

Gabriel berkata, kedutaan itu bertujuan untuk memberikan rakyat Palestin perwakilan yang sepatutnya mereka terima dan menuntut supaya ‘undang-undang antarabangsa dihormati.’

Menteri Luar, Antonia Urrejola yang mengesahkan hasrat itu pada Khamis bagaimanapun berkata, belum ada garis masa untuk pelaksanaannya tetapi Chile terus mengiktiraf kedua-dua negara Palestin dan Israel sebagai negara yang sah.

Kedutaan Israel di Chile dan Kementerian Luar Pihak Berkuasa Palestin masing-masing tidak segera menjawab permintaan untuk memberi komen berhubung perkara itu.

Wilayah Palestin, yang rakyatnya mahu ia diiktiraf sebagai sebuah negara merdeka, merangkumi Tebing Barat, Semenanjung Gaza dan bersaing bagi menguasai Baitulmaqdis Timur.

Negara pengganas Israel menawan kawasan-kawasan itu dalam perang Timur Tengah 1967 dan berlaku pertempuran yang kerap sejak itu.

Tebing Barat telah mengalami beberapa tahap keganasan yang paling teruk dalam lebih sedekad tahun ini, kebanyakannya tertumpu di sekitar Nablus dan bandar Jenin berdekatan, dengan sekurang-kurangnya 150 rakyat Palestin dan lebih 20 warga Israel terbunuh.

Pada September lalu, Gabriel menangguhkan menerima tauliah duta baharu Israel ke Chile selepas tentera negara haram itu membunuh seorang remaja Palestin.

Tindakan itu mendapat kritkan Israel dan mengatakan ia ‘serius’ menjejaskan hubungan dua hala. – Agensi


Kadar zakat fitrah Perak kekal RM7

IPOH, 28 Syaaban 1443H, Khamis – Perak masih mengekalkan tiga pilihan kadar bayaran zakat fitrah pada tahun ini iaitu RM7, RM14 dan RM21 mengikut jenis beras yang digunakan.

Ketua Pegawai Eksekutif Majlis Agama Islam dan Adat Melayu Perak (MAIPk), Shahrul Azam Shaari berkata, harga minimum yang perlu dibayar oleh setiap individu berkewajipan mengeluarkan zakat fitrah adalah sebanyak RM7.00.

“Bagaimanapun, adalah digalakkan para pembayar zakat fitrah untuk membayar melebihi kadar tersebut mengikut beras yang dimakan atas dasar ‘tatawwu’ (mengerjakan ketaatan).

“Kadar yang ditawarkan adalah RM14.00 bagi pembayar yang menggunakan beras wangi, beras putih import, beras perang, beras pulut, herba poni dan seumpamanya, manakala RM21.00 bagi pembayar  menggunakan beras basmathi, beras jepun, beras merah dan seumpamanya,” katanya dalam kenyataan hari ini.

Beliau berkata, bagi memudahkan pembayar zakat, pihaknya  menyediakan beberapa platform seperti QR Code Maybank, Aplikasi Snap N Pay, Aplikasi GoPayZ dan Financial Process eXchange (FPX) melalui Portal MAIPk bagi kemudahan bayaran dalam talian.

Selain itu, bagi bayaran melalui amil, kutipan zakat fitrah boleh dilakukan secara kaunter yang diwujudkan di masjid, surau, lokasi tumpuan orang ramai selain pejabat kerajaan atau swasta terpilih atau bertemu secara langsung dengan amil jika melibatkan warga emas uzur.

“Bayaran melalui amil hendaklah dilaksanakan dengan pematuhan kepada arahan, peraturan dan tatacara kawalan ditetapkan oleh Majlis Keselamatan Negara (MKN) dan Kementerian Kesihatan (KKM),” katanya.

Beliau berkata, proses bayaran zakat fitrah kepada amil hendaklah mematuhi syarat seperti sentiasa memakai pelitup muka, mengekalkan penjarakan fizikal dan menggunakan cecair pembasmi kuman, menyediakan wang secukupnya bagi melancarkan proses bayaran dan tidak bersalaman semasa akad bayaran zakat.-  Bernama


1,000 bomba dikerah cari mangsa banjir di Perancis

PARIS, 17 Safar 1442H, Isnin – Pihak berkuasa Perancis mengerahkan kira-kira 1,000 anggota bomba dan empat helikopter tentera untuk mencari sekurang-kurangnya sembilan orang yang hilang, selepas banjir besar melanda wilayah perbatasan pergunungan dengan negara jirannya, Itali.

Ribut melanda di seluruh tenggara Perancis dan kemudian utara Itali, menyebabkan banjir besar di kedua-dua bahagian sempadan.

Lima mayat ditemui di barat laut Itali, termasuk empat mayat yang hanyut di pantai berdekatan dengan sempadan dengan Perancis, kata para pegawai.

Polis berkata, empat daripada mayat itu ditemui di hamparan pantai antara bandar sempadan Ventimiglia dan Santo Stefano al Mare.

“Yang kelima dijumpai dekat dengan sungai. Setakat ini, belum ada mangsa yang dikenal pasti,” kata polis.

Di Perancis, ribut melanda beberapa kampung di sekitar bandar Nice di French Riviera.

Datuk Bandar Nice, Christian Estrosi menyifatkannya sebagai bencana terburuk di kawasan itu selama lebih dari satu abad.

“Jalan dan sekitar 100 rumah dihanyutkan dan hancur sebahagiannya,” katanya kepada saluran berita Perancis BFM selepas melakukan tinjauan udara.

Kira-kira 10,500 rumah ditinggalkan tanpa elektrik, kata syarikat tenaga Perancis Enedis.

Perancis mengisytiharkan wilayah itu sebagai zon bencana alam. – Agensi


Jangan biarkan mereka terus permainkan kita pada PRU-15

1. TAHNIAH diucapkan kepada Perikatan Nasional (PN) yang telah memenangi Pilihan Raya Negeri (PRN0 Sabah baru-baru ini mengalahkan Pakatan Harapan (PH) Plus.

Semua pihak harus berfikiran matang dan menerima keputusan ini dengan hati yang terbuka

2. Rakyat Sabah telah memilih dan memberikan mandat yang jelas terhadap pakatan yang dibentuk semasa kempen pilihanraya.

Justeru, pembentukan kerajaan negeri dan juga pemilihan Ketua Menteri (bidangkuasa Tuan Yang Terutama Yang di-Pertua Negeri atau TYT ) hendaklah berasaskan mandat tersebut

3. Ahli Dewan Undangan Negeri (ADUN) yang melompat parti selepas keputusan PRN untuk kepentingan peribadi dan habuan material adalah pengkhianat.

Begitu juga parti yang menukar sokongan kepada pakatan lain juga adalah pengkhianat

4. Semua tindakan-tindakan seumpama ini hanya akan menyebabkan PRN kali ini hilang maknanya, padahal rakyat Sabah telah bergadai nyawa keluar mengundi mengharungi risiko COVID-19 yang semakin memuncak di Negeri Di Bawah Bayu

5. Kita mesti mempelajari sesuatu dari PRN Sabah kali ini. Salah satu darinya ialah Pilihan Raya Umum ke-15 (PRU-15) tidak akan menyelesaikan masalah kestabilan politik negara, jika para Ahli Parlimen terus berjuang demi survival politik masing-masing, bukannya untuk rakyat dan negara

6. Sebagaimana berlaku perebutan jawatan Ketua Menteri Sabah kali ini, PRU-15 nanti juga pasti akan menyaksikan perebutan kuasa Perdana Menteri.

Bukankah elok jika kita serahkan kepada TYT dan Yang di-Pertuan Agong untuk melantik berlandaskan perlembagaan negeri/Persekutuan dan penilaian terbaik mereka?

7. PRN Sabah dijangkakan akan menghasilkan kluster-kluster baharu COVID-19.

Akibat kerakusan para ahli politik, keselamatan dan kesihatan rakyat terancam kali ini. Jangan biarkan mereka terus mempermainkan kita semua untuk PRU-15 nanti pula!

Ir. Ts. Lukman Al Hakim


Warga Australia dikurung di kem tahanan Syria tuntut dibawa pulang

DAMSYIK, 18 Zulkaedah 1444H, Rabu – Sekumpulan wanita Australia dan kanak-kanak yang terperangkap di kem tahanan di utara Syria mengambil tindakan undang-undang dan berharap untuk pulang kembali ke tanah air.

Kumpulan wanita terbabit menafikan penahanan ke atas mereka dan menegaskan Canberra mempunyai kuasa untuk membebaskan dan hak undang-undang untuk dibawa pulang ke Australia.

Sehingga kini, dianggarkan 38,000 warga asing ditahan di dua kem di utara membabitkan kem Roj dan Al -Hawl.

Penduduk di kem berkenaan mengadu tidak mendapat makanan dan minuman yang mencukupi selain berdepan pelbagai penyakit.

Malah, ratusan kanak-kanak turut dilaporkan meninggal dunia akibat penyakit dan keganasan.

Menurut Kumpulan Hak Asasi Manusia (HRW), kebanyakan wanita dan kanak-kanak di kem berkenaan dibawa sendiri oleh ahli keluarga yang mahu menyertai Daesh.

Pada 2019, kerajaan Australia membawa pulang lapan kanak-kanak ke New South Wales dan Oktober 2022 pula sebanyak 13 kanak-kanak dan empat wanita berjaya dibawa pulang dari negeri yang sama, perairan timur Australia.

Majlis Pembangunan Antrabangsa Australia, sebuah Persatuan Kebangsaan Pertubuhan Bukan kerajaan (NGO) Australia berkata, tindakan undang-undang Save the Children Australia itu bertindak sebagai penjaga literasi susulan permintaan berulang pada setiap tahun.

Menurut Ketua Pegawai Eksekutif ACFID,Marc Purcell, pihaknya mendengar banyak daripada kerajaan Australia berhubung tindakan m


Lebih 60 tahun merdeka, politik Melayu makin lemah

BANGI, 13 Syawal 1443H, Sabtu – Malaysia memerlukan perubahan yang menyeluruh membabitkan keseluruhan sistem sedia ada termasuk politik, ekonomi dan sosial.

Ketua Perhubungan ISMA Kelantan, Ustaz Sharipudin Abdul Kadir berkata, kegagalan yang sama akan berulang dan berakhir dengan keruntuhan jika negara masih berputar dengan sistem sama walaupun berlaku pertukaran kerajaan dan kepimpinan.

“Lihat sahaja kepada politik, setelah 60 tahun merdeka politik Melayu sebagai tonggak negara semakin lemah walaupun diperintah oleh parti-parti Melayu dalam tempoh yang begitu lama.

“Begitu juga dalam ekonomi, pencapaian ekonomi Melayu tidak pernah melebihi 20 peratus walaupun diperintah oleh parti-parti Melayu bahkan semakin menurun,” katanya dalam kenyataan.

Lebih mengecewakan, meskipun sudah banyak laungan, slogan dan dasar yang dicanangkan, sejarah membuktikan politik, ekonomi dan sosial bangsa Melayu semakin merudum walaupun sudah merdeka melebihi 60 tahun.

“Sinar belum kelihatan, apa yang berlaku ialah perebutan kuasa kemelut politik yang tidak berkesudahan. Rakyat yang menjadi mangsa kerakusan ahli politik berebut kuasa dan pangkat,” katanya.

Justeru, beliau tidak menolak kemungkinan Debat Perdana antara bekas Perdana Menteri, Datuk Seri Najib Razak dan Ketua Pembangkang, Datuk Seri Anwar Ibrahim baru-baru ini hanya pemanis kata dan pelaris bicara untuk meraih undi ketika pilihanraya.

“Yang penting forensik audit perlu dibuat selamat pun perlu.

“Yang bersalah perlu dihukum. Bukan selamatkan sahaja tanpa membuat sebarang siasatan menyeluruh kebobrokan pengurusan yang berlaku,” katanya.


Kekejaman Israel terhadap Palestin berpunca dari sokongan AS

BANGI, 5 Rabiulakhir 1445H, Jumaat – Tun Dr Mahathir Mohamad menyifatkan dakwaan Presiden Amerika Syarikat (AS), Joe Biden berhubung serangan bom ke atas hospital di Gaza berpunca daripada roket milik pejuang Palestin yang tersasar sebagai amat karut dan tidak masuk akal.

Bekas Perdana Menteri itu menegaskan, tidak perlu ada rasa sangsi sama sekali bahawa pengeboman Hospital Al-Ahli Arab ialah daripada serangan udara rejim pembunuh Israel yang hendak melenyapkan rakyat Palestin dan Gaza dari muka bumi sejak minggu lepas.

“Israel yang menyerang rakyat Palestin selama ini, dalam usaha untuk melenyapkan mereka selama 70 tahun tiba-tiba sekarang, selepas melancar serangan udara siang dan malam, menyalahkan rakyat Palestin di atas pengeboman hospital.

“Naratif Biden hanya bersandar kepada maklumat dari Netanyahu dan Pentagon.

“Netanyahu sudah pasti berbohong. Dan kalau Biden mempercayai Pentagon, dunia masih belum lupa bagaimana Pentagon dan institusi Amerika yang lain berbohong mengenai kewujudan senjata pemusnah besar-besaran (WMD) di Iraq,” tegasnya dalam satu kenyataan, malam tadi.

Malahan katanya, Biden baru-baru ini terbukti berbohong apabila mendakwa menyaksikan gambar Hamas menyembelih bayi.

“Rumah Putih sudah menarik balik kenyataan itu dan mengakui tidak ada bukti perbuatan sedemikian. Persoalannya bagaimana Biden boleh berbohong sebegitu rupa tanpa sedikitpun rasa malu.

“Yang pasti kekejaman yang dilakukan oleh Israel ke atas rakyat Palestin berpunca dari sokongan AS ke atas Tel Aviv,” katanya.

Sehubungan itu, beliau yakin, Israel tidak akan berani melakukan pembunuhan besar-besaran dan penyembelihan rakyat Palestin secara berleluasa sekiranya Kerajaan AS menarik balik sokongan kepada Israel dan menghentikan bantuan ketenteraan kepada rejim itu.

“Kerajaan AS perlu tampil dan bercakap benar. Israel dan pasukan Angkatan Pertahanan Israel (IDF) adalah pengganas. AS terang-terangan menyokong pengganas. Jadi, AS ini negara apa?” soalnya.

Kira-kira 500 rakyat Palestin terbunuh dalam satu letupan di hospital Gaza yang menurut pihak berkuasa kesihatan Palestin berpunca daripada serangan udara Israel.

Letupan itu adalah insiden paling berdarah di Gaza sejak Israel melancarkan kempen pengeboman tanpa henti terhadap wilayah berpenduduk padat sebagai tindakan balas terhadap serangan Hamas merentas sempadan ke selatan Israel pada 7 Oktober.

Ia berlaku pada malam sebelum lawatan Joe Biden ke Israel bagi menunjukkan sokongan kepada rejim Zionis itu dalam peperangan dengan Hamas, kumpulan Islam yang memerintah Semenanjung Gaza dan untuk mendengar bagaimana Israel merancang meminimumkan korban awam.


NPRA tanya 300 soalan pastikan vaksin selamat, berkualiti

KUALA LUMPUR, 15 Rejab 1442H, Sabtu – Bahagian Regulatori Farmasi Negara (NPRA), yang bertanggungjawab dalam kelulusan vaksin COVID-19 di negara ini, amat teliti dalam soal kualiti dan keselamatan sehingga ia disifatkan syarikat pembekal vaksin sebagai agensi paling ‘tegas’ dan ketat berbanding badan regulatori antarabangsa lain.

Menteri Penyelaras Program Imunisasi COVID-19 Kebangsaan Khairy Jamaluddin berkata beliau sendiri selaku individu terlibat dalam rundingan dengan syarikat pengeluar vaksin, pernah didatangi mereka yang menyatakan perkara itu.

“Saya yang runding dengan syarikat-syarikat ini, mereka datang balik kepada saya dan bagi tahu ‘your NPRA yang paling ketat, yang paling strict (tegas) dalam dunia’, dia (NPRA) tanya bukan satu dua soalan, yang Rusia bagi tahu saya, dia (NPRA) tanya 300 soalan sekali, termasuk soalan teknikal,” katanya.

Khairy berkata demikian ketika menjadi tetamu dalam perbincangan bertajuk Vaksin COVID-19: Ambil atau Tidak yang disiarkan secara langsung menerusi Facebook Persatuan Pengguna Islam Malaysia (PPIM).

Menarik perhatian, Khairy yang juga Menteri Sains, Inovasi dan Teknologi berkata NPRA merupakan sebuah badan bebas yang tidak menerima arahan daripada orang politik, misalnya dalam isu mempercepatkan proses kelulusan vaksin.

Ini kerana NPRA sangat mengutamakan keselamatan dan nyawa rakyat, kata Khairy.

“NPRA tidak akan meluluskan dan membenarkan apa-apa produk perubatan farmasi masuk dalam negara kita selagi mereka tidak berpuas hati dengan dua perkara iaitu keberkesanan dan keselamatan. Jadi, terimalah apa saja vaksin diluluskan NPRA kerana ia selamat dan berkesan,” katanya.

Ahad lepas, Malaysia menerima vaksin COVID-19 yang pertama dari jenis Pfizer-BioNTech sebanyak 312,390 dos. Vaksin itu dibawa dari Singapura yang merupakan hab pengagihan vaksin COVID-19 ke negara-negara Asia Pasifik.

Vaksin COVID-19 keluaran Sinovac pula dijangka diterbangkan dari Beijing, China hari ini. – Bernama


Mahkamah benar Najib pinda tarikh ke Singapura

PUTRAJAYA, 27 Rabiulawal 1443H, Rabu – Mahkamah Rayuan hari ini membenarkan permohonan Datuk Seri Najib Tun Razak untuk meminda tarikh pelepasan dan pemulangan pasportnya ke Singapura selepas mendapati bekas perdana menteri itu telah mengemukakan alasan munasabah dalam permohonannya.

Tiga panel hakim diketuai Hakim Datuk Seri Kamaludin Md Said berkata mahkamah tidak bertindak sewenang-wenangnya untuk meluluskan permohonan itu sekiranya tiada alasan munasabah diberikan.

“Mahkamah telah membaca permohonan pemohon (Najib) dan afidavit sokongan. Saya percaya alasan diberikan pemohon adalah munasabah dan disebabkan itu, pihak pendakwaan tidak membantah. Jika tiada alasan munasabah, mahkamah akan disalah tanggap dan dilihat sewang-wenangnya memberi kebenaran.

“Saya juga mengingatkan bahawa tiada alasan kali ketiga diberikan oleh pemohon. Kali pertama, alasan untuk melawat anak perempuan bersalin di Singapura dan hari ini, permohonan kali kedua untuk membantu Pilihan Raya Negeri (PRN) Melaka.

“Namun, setelah mempertimbangkan alasan munasabah diberikan, mahkamah membenarkan permohonan pemohon dan pasportnya perlu dikembalikan kepada mahkamah pada atau sebelum 6 Disember ini,” kata Kamaludin yang bersidang bersama Hakim Datuk Nordin Hassan dan Datuk Hashim Hamzah.

Najib, 68, memohon untuk meminda tarikh bagi pelepasan dan pemulangan pasportnya kepada mahkamah dari 20 Oktober sehingga 22 November kepada 25 Oktober sehingga 6 Disember ini bagi melawat anak perempuannya Nooryana Najwa yang kini berada di Singapura dan melahirkan anak kedua, dua hari lepas (Isnin).

Ahli Parlimen Pekan itu dalam afidavit sokongannya berkata beliau juga diamanahkan untuk membantu jentera UMNO menghadapi PRN Melaka pada 20 November ini memandangkan Presiden UMNO Datuk Seri Dr Ahmad Zahid Hamidi pada masa itu, akan berangkat ke Jerman untuk mendapatkan rawatan tulang belakang.

Terdahulu, peguam Muhammad Farhan Muhammad Shafee memberitahu panel, jadual perjalanan Najib ke Singapura terpaksa diubah kerana beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Ahmad Zahid ketika PRN Melaka.

Katanya, permohonan untuk meminda tarikh itu sudah dibenarkan oleh Mahkamah Tinggi Kuala Lumpur yang mendengar perbicaraan kes jenayah dihadapinya.

Timbalan Pendakwa Raya Shafiq Hasim tidak membantah permohonan itu.

Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan. – Bernama


Hospital Sungai Buloh sedia kontena khas simpan jenazah pesakit COVID-19

KUALA LUMPUR, 5 Syawal 1442H, Isnin – Jabatan Perubatan Forensik Hospital Sungai Buloh terpaksa menyediakan kontena khas sebagai tambahan tempat penyimpanan jenazah atau mayat mangsa COVID-19.

Kementerian Kesihatan Malaysia (KKM) menerusi hantaran di Twitter memaklumkan enam lagi kematian dilaporkan di hospital berkenaan semalam.

Menurut kenyataan itu, lebih 80 peratus kematian akibat jangkitan COVID-19 di negara ini adalah daripada golongan berusia dan menghidap lebih satu penyakit kronik atau komorbiditi.

“Kebanyakan mereka mendapat jangkitan daripada ahli keluarga terdekat. Jika anda tinggal bersama golongan berisiko tinggi, lindungi diri anda untuk anda melindungi mereka,” menurut KKM.

Sebanyak 3,780 kes COVID-19 dengan 36 kematian direkodkan semalam manakala kes sembuh pula adalah 3,990.

Selain itu, 520 pesakit dirawat di Unit Rawatan Rapi (ICU) dengan 272 daripada mereka memerlukan alat bantuan pernafasan dan kes aktif COVID-19 di seluruh negara kini berjumlah 42,135. – Bernama


59 staf hotel terkenal Langkawi positif COVID-19

ALOR SETAR, 27 Safar 1443H, Isnin – 59 kakitangan sebuah hotel terkenal di Langkawi disahkan positif COVID-19, sekali gus operasi hotel berkenaan ditangguhkan sementara waktu.

Setakat ini, seramai 249 individu menjalani ujian saringan dengan tiga lagi masih menunggu keputusan, kata Pengarah Kesihatan Kedah, Dr Othman Warijo.

Penularan jangkitan itu telah mewujudkan Kluster Dah Teluk Nibung sejak 1 Oktober lalu yang juga merupakan kluster tempat kerja.

“Siasatan awal mendapati penularan jangkitan disyaki bermula daripada komuniti, seterusnya merebak di tempat kerja.

“Bagaimanapun, sehingga kini penularan jangkitan adalah terkawal dan melibatkan pekerja tempatan serta kontak rapat ahli keluarga sahaja,” katanya dalam satu kenyataan, hari ini.

Jabatan Kesihatan Negeri Kedah juga mengambil tindakan pantas mengenal pasti semua kontak rapat yang terlibat.

“Kesemua mereka telah diarahkan menjalani ujian saringan serta Perintah Pengawasan dan Pemerhatian di Rumah (HSO) selama 10 hari,” katanya.

Dalam pada itu, pihak pengurusan hotel mengambil inisitif untuk menutup operasi sebagai langkah keselamatan semua pihak.

“Pengurusan hotel bersetuju untuk menutup operasi mereka secara sukarela buat sementara waktu,” katanya.


Titah Sultan Selangor tubuh Jawatankuasa Khas Undang-Undang Islam tepat

BANGI, 12 Safar 1445H, Selasa – Titah Sultan Sharafuddin Idris Shah supaya Jawatankuasa Khas ditubuhkan bagi membuat kajian mendalam dan kritikal mengenai persoalan undang-undang Islam yang berbangkit disifatkan sebagai langkah tepat.

Presiden Persatuan Peguam Syarie Malaysia (PGSM), Musa Awang berkata, pihaknya menjunjung kasih atas keprihatinan Sultan Selangor sebagai Pengerusi Majlis Kebangsaan Bagi Hal Ehwal Agama Islam Malaysia (MKI) terhadap pengurusan hal ehwal Islam di negara ini.

“Penubuhan Jawatankuasa Khas tersebut adalah sangat tepat dan sesuai pada masanya dalam suasana kebelakangan ini.

“Di mana terdapat banyak kes-kes yang sedang dibicarakan di bawah bidang kuasa Mahkamah Syariah telah dicabar di Mahkamah Persekutuan khususnya berkaitan kompetensi Dewan Undangan Negeri (DUN) di dalam membuat dan meluluskan undang-undang (Syariah) serta bidang kuasa Mahkamah Syariah yang mendengarnya.

“Cabaran-cabaran tersebut sedikit sebanyak telah memberikan imej dan persepsi negatif terhadap Mahkamah Syariah yang berada di bawah bidang kuasa DUN,” katanya dalam kenyataan, hari ini.

Terdahulu, Sultan Sharafuddin bertitah satu Jawatankuasa Khas perlu segera ditubuhkan bagi membuat kajian yang mendalam dan kritikal mengenai kompetensi DUN untuk menggubal undang-undang Islam di bawah Enakmen negeri serta bidang kuasa Mahkamah Syariah.

Dalam pada itu, Musa menegaskan bahawa konflik bidang kuasa antara Persekutuan dan negeri wajar diselesaikan dengan segera agar masyarakat dan negara ini dapat bergerak maju ke hadapan.

Justeru, beliau menyarankan, cadangan pindaan yang akan dikemukakan oleh Jawatankuasa Khas itu berpegang kepada prinsip menghormati pemisahan bidang kuasa antara negeri dan Persekutuan.

Ia mesti mencerminkan Islam sebagai agama bagi Persekutuan (Perkara 3), serta menghormati kuasa eksklusif Mahkamah Syariah di bawah Perkara 121 (1A) Perlembagaan Persekutuan.

“Cadangan pindaan yang akan dikemukakan oleh Jawatankuasa Khas tersebut juga bukan semata-mata tertumpu kepada undang-undang (Syariah) yang diluluskan oleh DUN.

“Bahkan termasuklah pindaan kepada peruntukan-peruntukan dalam Perlembagaan Persekutuan, supaya satu penyelesaian menyeluruh terhadap isu-isu tersebut dapat dilaksanakan,” katanya.


Azam Baki kata tiada kes rasuah besar di Sarawak

SIBU, 26 Rejab 1443H, Isnin – Sarawak bukan ‘juara’ di dalam kes-kes melibatkan rasuah, malah ia patut berbangga kerana tiada kes-kes besar berkaitan rasuah dilaporkan berlaku, kata Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Beliau berkata, berdasarkan rekod pihaknya, trend rasuah di Sarawak dilihat tidak meningkat, dan ia lebih stabil.

Bagaimanapun, beliau mencadangkan kerajaan Sarawak memberi penekanan kepada kes-kes yang melibatkan tuntutan palsu dan salah guna kuasa dalam kalangan penjawat awam, yang boleh mendatangkan kerugian sekiranya terus dibiarkan berlaku.

Beliau berkata demikian ketika diminta memberi pandangan mengenai ‘Integriti, Tadbir Urus dan Anti Rasuah: Cabaran dan Masa Hadapan’ pada Majlis Amanat Perdana Integriti 2022 di sini, hari ini.

Azam berkata, 72 kes tuntutan palsu dan 25 kes salah guna kuasa dilaporkan dari 2017-2021, dan dalam tempoh berkenaan 34 tangkapan berhubung tuntutan palsu dan 24 kes salah guna kuasa dikesan.

Azam berkata, mungkin ada pegawai-pegawai awam tidak memahami undang-undang berkaitan dengan penyalahgunaan kuasa, dan sehubungan itu meminta meminta SPRM Sarawak melancarkan lebih banyak lagi program pendidikan bagi meningkatkan lagi pemahaman ini.

Beliau berkata, kerajaan Sarawak di bawah kepimpinan Ketua Menteri, Tan Sri Abang Johari Tun Openg memberikan sokongan yang baik kepada SPRM di dalam melaksanakan tugasnya.

“SPRM akan menyokong kerajaan Sarawak di dalam meningkatkan tadbir urus dan integriti dalam kalangan penjawat awam, mempunyai Unit Integriti dan Ombudsman serta kira-kira 80 pegawai integriti bertauliah itu menunjukkan jenis inisiatif yang dilakukan kerajaan Sarawak,” tambahnya. – Bernama


Boleh mohon matrikulasi, PISMP, PPC mulai 15 Mac

BANGI, 21 Rejab 1442H, Jumaat – Permohonan untuk mengikuti Program Matrikulasi dan Ijazah Sarjana Muda Perguruan (PISMP) ambilan 2021, akan dibuka mulai 15 Mac hingga 15 April ini.

Kementerian Pendidikan (KPM) dalam satu kenyataan memaklumkan, permohonan itu turut membabitkan Program Penghantaran Pelajar Cemerlang (PPC) ke Luar Negara.

Sehubungan itu, KPM mempelawa semua pelajar lepasan Sijil Pelajaran Malaysia (SPM) 2020 yang memenuhi syarat untuk memohon Program Matrikulasi, PISMP dan PPC.

“Pelajar lepasan SPM 2020 boleh memohon terus kepada KPM tanpa perlu melalui UPUOnline. Permohonan adalah percuma.

“Pelajar lepasan SPM 2020 yang berminat boleh mendapatkan maklumat lanjut melalui iklan yang disiarkan di laman sesawang rasmi KPM www.moe.gov.my pada 8 Mac 2021,” katanya.


PAS tak akan sertai GTA

KOTA BHARU, 11 Muharram 1444H, Selasa – PAS tidak akan menyertai Gerakan Tanah Air (GTA), kata Setiausaha Agungnya, Datuk Seri Takiyuddin Hassan.

Menyifatkan penubuhan GTA tidak memberi kesan kepada PAS, beliau berkata, gabungan itu, yang dipelopori Parti Pejuang Tanah Air (Pejuang), Parti Perikatan India Muslim Nasional (Iman), Parti Barisan Jemaah Islamiah Se-Malaysia (Berjasa) dan Parti Bumiputera Perkasa Malaysia (Putra) bukanlah terdiri daripada parti-parti dominan.

“Malah saya ingin seru kepada GTA supaya bergabung dengan parti yang memberi kepentingan serta membela rakyat untuk kestabilan negara kerana perpecahan tidak akan membawa manfaat kepada rakyat,” katanya kepada pemberita selepas merasmikan Mesyuarat Agung Tahunan Persatuan Ibu Bapa dan Guru di Sekolah Menengah Kebangsaan Sultan Ismail di sini hari ini.

PAS ketika ini adalah sekutu Bersatu yang membentuk Perikatan Nasional bersama Gerakan dan dua parti berpangkalan di Sabah.

Pada Khamis lepas, Pengerusi Pejuang Tun Dr Mahathir Mohamad mengumumkan penubuhan GTA iaitu sebuah gabungan bertujuan memperkasa kaum Melayu terutama dalam bidang ekonomi.-  Bernama


Warga IPT divaksin menjelang Oktober

PUTRAJAYA, 27 Zulhijjah 1442H, Jumaat – Kementerian Pengajian Tinggi (KPT) dan Pasukan Petugas Khas Covid-19 Kebangsaan (CITF) bersetuju untuk memberi vaksin kepada seluruh warga pengajian tinggi menjelang Oktober.

Proses ini akan berjalan secara berperingkat, kata Datuk Seri Dr Noraini Ahmad menerusi kenyataan di Facebooknya, hari ini.

Beliau berkata, usaha ini adalah untuk mewujudkan gelembung kampus (campus bubble) supaya lebih ramai pelajar dapat kembali ke kampus secara berfasa dan menjalani Pembelajaran dan Pengajaran (PdP) secara hibrid.

“Ini merupakan sebahagian daripada Pelan Pemulihan Institut Pengajian Tinggi (PEMULIH IPT) yang sedang dirangka oleh pihak kementerian.

“Dalam PEMULIH IPT, beberapa strategi dan prosedur operasi standard (SOP) sedang diperincikan bagi menentukan keadaan di mana mereka yang sudah divaksin selamat untuk berinteraksi sesama sendiri, dalam kelompok yang telah divaksin,” katanya.

Selain itu, beliau berkata, antara yang sedang turut diperhalusi adalah langkah-langkah kawalan dalam mengekang penularan COVID-19 di IPT.

“Semoga Allah merahmati negara kita dan melindungi kita semua,” katanya.


Perlembagaan baharu Tunisia bakal beri presiden kuasa lebih besar

TUNIS, 19 Muharam 1444H, Rabu – Perlembagaan baharu Tunisia yang memberikan presiden kuasa jauh lebih besar akan berkuat kuasa selepas Suruhanjaya Pilihan Raya rasmi mengumumkan keputusan muktamad untuk referendum bulan lalu.

96 peratus undi bersetuju dalam referendum, dengan 31 peratus pengundi mengambil bahagian, sebahagian besarnya tidak berubah daripada keputusan awal yang diumumkan bulan lepas.

Penentang Presiden, Kais Saied berkata, perlembagaan baharu itu akan membongkar keuntungan demokrasi Tunisia daripada revolusi 2011 dengan memberikannya kuasa yang hampir tidak terkawal.

Mereka telah mengkritik proses beliau menulis perlembagaan sebagai menyalahi undang-undang dan unilateral.

Bahkan telah menimbulkan kebimbangan terhadap kesahihan referendum selepas beliau menggantikan lembaga suruhanjaya pilihan raya.

Saied dan penyokongnya berkata, sistem politik perlu berubah untuk menyelamatkan Tunisia daripada kelumpuhan politik selama bertahun-tahun.

Malah, beliau juga telah mempertahankan prosesnya meluluskan perlembagaan.

Minggu lalu, mahkamah menolak bantahan terhadap undian.

Di bawah dekri Saied yang mengumumkan referendum, perlembagaan baharu itu akan berkuat kuasa sebaik sahaja diterbitkan dalam warta rasmi berikutan pengumuman keputusan akhir.

Penerbitan perlembagaan dijangka berlaku tidak lama lagi. – Agensi


Harga ayam, telur lonjak tinggi jika tiada intervensi kerajaan

PUTRAJAYA, 5 Jamadilakhir 1443H, Sabtu – Harga ayam dan telur akan melonjak naik lebih tinggi sekiranya tiada intervensi daripada kerajaan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Justeru, beliau berkata kerajaan termasuk Kementerian Perdagangan Dalam Negeri dan Hal Ehwal Pengguna (KPDNHEP) sentiasa mengambil langkah proaktif untuk mengimbangi kenaikan harga ayam dan telur di pasaran.

Antara langkah yang dilakukan termasuk pelanjutan Skim Harga Maksimum Keluarga Malaysia (SHMKM) sehingga 4 Feb ini, mengimport ayam bulat sejuk beku dan pemberian kemudahan pinjaman mudah kepada industri penternakan ayam negara bagi mengatasi masalah lonjakan harga ayam di pasaran.

Nanta berkata pelaksanaan SHMKM yang dijadualkan berakhir 31 Dis 2021 telah dilanjutkan selama 35 hari lagi, berkuat kuasa 1 Jan hingga 4 Feb 2022 dengan harga siling ayam ditetapkan sehingga 4 Feb 2022 pada RM6.10 sekilogram di peringkat ladang, RM7.80 sekilogram di peringkat borong dan RM9.10 sekilogram di peringkat peruncit.

Selain itu, usaha mengimport ayam bulat sejuk beku sehingga 10,000 tan metrik atau 5.5 juta ekor sebulan dan tindakan ini sedang diusahakan oleh Kementerian Pertanian dan Industri Makanan (MAFI).

“Dengan penambahan bekalan di pasaran, situasi ini dapat menampung sebarang kekurangan bekalan ayam dan mewujudkan persaingan sihat yang seterusnya dapat mengawal dan mengimbangi harga ayam di pasaran,” katanya dalam laman Facebook beliau di sini hari ini susulan kenyataannya berkenaan jangkaan kenaikan harga ayam dan telur di pasaran selepas SHMKM berakhir 4 Februari depan.

Menjelas lanjut, beliau berkata kenyataan itu bukan sengaja diada-adakan tetapi berdasarkan hasil maklumat yang diterima daripada sesi libat urus yang diadakan 6 Januari lepas bersama-sama MAFI, Jabatan Perkhidmatan Veterinar, Kementerian Kewangan, wakil Agrobank dan Persekutuan Persatuan-persatuan Penternak Malaysia (FLFAM).

Katanya setiap pihak telah membentangkan faktor kenaikan kos operasi penternakan ayam termasuk peningkatan kos makanan ayam di peringkat global dan kekurangan tenaga kerja akibat sekatan kemasukan pekerja asing bagi sektor tersebut.

Nanta berkata kerajaan juga memberi kemudahan pinjaman mudah atau soft loan kepada industri penternakan ayam negara bagi mengatasi masalah lonjakan harga ayam di pasaran dengan peruntukan bantuan sebanyak RM262 juta untuk membantu peladang yang terjejas akibat kenaikan harga baja dan racun.

“Daripada jumlah itu, sebanyak RM200 juta disediakan sebagai pinjaman agromakanan pada kadar sifar faedah dengan moratorium bayaran balik selama enam bulan melalui Agrobank dan Tabung Ekonomi Kumpulan Urus Niaga (TEKUN) Nasional untuk manfaat pengeluar agromakanan bagi menangani kos pengeluaran yang tinggi di peringkat ladang.

“Dengan adanya pemberian soft loan atau pinjaman mudah ini, ia dapat membantu penternak dan peladang menyerap kos operasi dan pengeluaran yang tinggi ketika ini sekali gus boleh mengawal kenaikan harga ayam,” katanya.

Nanta menjelaskan isu kenaikan harga ayam ini yang melibatkan kos operasi yang dipengaruhi oleh pasaran dunia sememangnya amat mencabar dan memerlukan kerjasama pelbagai kementerian dan agensi.

“Walau bagaimanapun, KPDNHEP akan terus memantau kenaikan harga dari semasa ke semasa dan memberi jaminan akan mengambil tindakan yang sewajarnya bagi menjaga kebajikan kedua-dua pihak iaitu pengguna dan peniaga,” katanya. – Bernama


253 ditahan ingkar PKPP

KUALA LUMPUR, 12 Muharram 1442H, Isnin – Jumlah yang ingkar arahan Perintah Kawalan Pergerakan Pemulihan (PKPP)  semalam meningkat kepada 253 orang berbanding 84 pada Sabtu, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, daripada jumlah itu, seramai 219 individu telah dikompaun manakala 32 pula direman dan dua orang dijamin.

“Antara kesalahan ingkar arahan termasuk aktiviti dalam pub/kelab malam (116), gagal menyediakan peralatan/catitan keluar masuk (23), tidak memakai pelitup muka (26), premis beroperasi lebih masa (2), dan ceroboh pusat kuarantin (2).

“Selain itu, kesalahan lain ialah aktiviti dengan melibatkan kehadiran orang ramai yang menyukarkan penjarakan fizikal  (70), gagal lunaskan bayaran pusat kuarantin (1), serta terlibat dalam aktiviti perjudian (13),” katanya dalam kenyataan berhubung PKPP hari ini.

Ismail Sabri berkata, sebanyak 64,929 pemeriksaan dibuat bagi memantau dan menguatkuasakan pematuhan prosedur operasi standard (SOP)  PKPP  di pasar raya, restoran serta penjaja, kilang, bank, pejabat kerajaan selain pemantauan di terminal pengangkutan darat, air serta udara.

Menyentuh mengenai Operasi Benteng, beliau berkata, sebanyak 63 sekatan jalan raya Op Benteng dijalankan di seluruh negara semalam dan 27,197 kenderaan diperiksa bagi mengekang pendatang tanpa izin terutamanya di lorong tikus, bagaimanapun tiada sebarang tangkapan dilakukan.

Dalam pada itu, Ismail Sabri berkata, seramai 20,455 individu telah pulang ke tanah air melalui pintu masuk sempadan antarabangsa bagi tempoh 24 Julai hingga 30 Ogos dan kesemua mereka ditempatkan di 73 hotel serta empat institut latihan awam.

“Daripada jumlah itu, seramai 8,917 individu sedang menjalani proses kuarantin wajib manakala 56 individu telah dihantar ke hospital untuk rawatan. Seramai 11,482 individu telah didiscaj dan dibenarkan pulang,” katanya.

Beliau berkata kesemua, mereka pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Ismail Sabri juga berkata, Polis Diraja Malaysia (PDRM) telah menjalankan 220 pemeriksaan terhadap individu yang sedang menjalani kuarantin wajib 14 hari di kediaman masing-masing dan kesemuanya didapati mematuhi SOP yang ditetapkan.

Bagi keperluan barang asas, beliau berkata, Kementerian Perdagangan Dalam Negeri dan Hal Ehwal Pengguna telah melakukan 1,264 pemeriksaan khas pematuhan SOP PKPP dan mendapati 1,196 premis mematuhi SOP manakala 43 premis diberi nasihat dan 25 premis diberi amaran kerana tidak patuh SOP. -Bernama


Pelitup hasil tangan buruh paksa Uyghur dijual di Australia

CANBERRA, 1 Zulhijjah 1441H, Rabu – Pelitup muka yang dihasilkan di sebuah kilang di China menggunakan buruh paksa etnik Islam Uyghur telah dipasarkan ke Australia.

The Guardian melaporkan, perkara berkenaan terbongkar apabila pelitup muka di Australia mendapat permintaan tinggi, setelah pihak berkuasa Victoria mewajibkan penggunaannya di Melbourne dan Mitchell Shire.

Sekurang-kurangnya 200,000 pelitup muka dihasilkan di syarikat Hubei Haixin Protective Products Group Co Ltd di China, yang turut dihantar kepada beberapa pengedar di Australia telah dipertikaikan.

Difahamkan, berkemungkinan para pengguna secara tidak sengaja membeli pelitup yang dihasilkan oleh buruh paksa.

Sementara itu, pakar memberi amaran kepada pengedar topeng muka, pemerintah dan pengguna untuk memastikan mereka tidak menggunakan pelitup dikeluarkan di kilang yang menggunakan buruh paksa Uyghur.

Awal tahun ini, Institut Dasar Strategik Australia mengenal pasti beberapa kilang yang terbabit dalam program buruh paksa melibatkan 80,000 etnik Uyghur.

Laporan itu membuktikan beberapa buruh Uyghur telah dihantar jauh dari rumah mereka untuk dipaksa bekerja di kilang-kilang seluruh China antara tahun 2017 hingga 2019.

Malah, laporan turut menyatakan etnik berkenaan dipaksa bekerja dengan pengawasan berterusan, larangan untuk beribadat, kebebasan pergerakan terbatas, paksaan untuk menyanyikan lagu kebangsaan, pengibaran bendera dan mengikuti kelas bahasa Mandarin.

Pada masa sama, The Guardian turut melaporkan, kira-kira dua syarikat Australia telah membeli stok pelitup dari Hubei Haixin bagi pengedaran tempatan.

Kedua-dua syarikat itu mendakwa, mereka tidak menyedari penggunaan buruh paksa Uyghur dalam menghasilkan pelitup, malah menyatakan keprihatinan mereka ke atas menindasan itu. – Agensi


Hamas siar video bebas tebusan wanita, dua kanak-kanak Israel

GAZA, 26 Rabiulawal 1445H, Khamis – Briged al-Qassam Hamas mengeluarkan video yang menunjukkan pembebasan seorang tebusan wanita dan dua kanak-kanak.

Video yang disiarkan Al Jazeera pada malam Rabu dirakam dari jarak jauh, menunjukkan wanita yang tidak dikenal pasti dan dua kanak-kanak itu dari belakang.

Beberapa lelaki dipercayai pejuang Hamas beredar selepas meninggalkan mereka di kawasan lapang berhampiran pagar – yang boleh menjadi sempadan antara Israel dan Gaza.

Tidak jelas bila video itu dirakam.

Pihak berkuasa Israel setakat ini masih belum mengulas mengenai video itu.

Dalam satu kenyataan, Briged al-Qassam – sayap bersenjata Hamas – berkata, wanita itu adalah warga Israel.

“Seorang penceroboh Israel dan dua anaknya dibebaskan selepas mereka ditahan ketika pertempuran,” katanya, menurut laporan agensi berita AFP.

Dianggarkan 150 tawanan telah ditangkap oleh Hamas pada Sabtu ketika serangan yang tidak pernah berlaku sebelum ini ke atas Israel, yang serta-merta mengisytiharkan perang ke atas Gaza.

Pengeboman berterusan Israel selama lima hari mengorbankan lebih 1,050 orang, termasuk ratusan orang awam dan mencederakan lebih 5,000 yang lain di Gaza, kata Kementerian Kesihatannya. – Agensi


Peniaga bazar Terengganu boleh operasi hingga 29 Ramadan saja

BANGI, 25 Ramadan 1444H, Ahad – Peniaga Bazar Aidilfitri di Terengganu diingatkan supaya mematuhi permit diberikan dengan menjalankan perniagaan sehingga 29 Ramadan sahaja bagi mengelakkan disaman dan disenaraikan hitam.

Pengerusi Jawatankuasa Kerajaan Tempatan, perumahan, kesihatan dan Alam Sekitar Terengganu, Datuk Dr Alias Razak berkata, sekiranya pengumuman rasmi tarikh Aidilfitri jatuh pada Sabtu, operasi Bazar Aidilfitri dibenarkan sehingga pukul 12 tengah malam Khamis sahaja.

“Keputusan kerajaan negeri tidak membenarkan operasi pada malam 1 Syawal adalah bagi memberi laluan kepada kerja-kerja pembersihan dilakukan sebelum Aidilfitri.

“Bagaimanapun, sekiranya Aidilfitri jatuh pada hari Jumaat, waktu operasi Bazar Aidilfitri tetap dibenarkan sehingga Khamis sehingga jam 12 tengah malam,” katanya.

Beliau menegaskan, peniaga yang tidak mematuhi arahan yang ditetapkan akan berdepan tindakan kerana melanggar peraturan yang ditetapkan.

“Selain tindakan kompaun terhadap peniaga yang berniaga melepasi masa pengoperasian yang ditetapkan, nama mereka juga akan disenaraikan hitam daripada berniaga pada tahun depan.

“Kami berharap mereka dapat memberikan kerjasama bagi membolehkan 2,224 pekerja pembersihan dapat menjalankan kerja membersihkan sampah di bazar terbabit,” katanya.


Hua Zong mahu kerajaan tubuh jabatan ‘hal ehwal bukan Islam’

KUALA LUMPUR, 2 Safar 1443H, Khamis – Pertubuhan bukan kerajaan (NGO) berasaskan kaum Cina, Hua Zong terkini meminta kerajaan membincangkan dengan serius mengenai penubuhan jabatan atau jawatankuasa ‘hal ehwal bukan Islam’.

Presidennya, Tan Sri Goh Tian Chuan berkata, selama ini Jabatan Perdana Menteri (Hal Ehwal Agama) hanya cenderung kepada hal ehwal dan kemajuan Islam.

Tidak berpuas hati dengan perkara itu, beliau mahu penubuhan jabatan baharu yang dicadangkan tersebut dapat menguruskan pembangunan masyarakat bukan Islam di negara ini.

“Kita mencadangkan agar kerajaan mempertimbangkan penubuhan Jabatan atau Jawatankuasa Hal Ehwal Bukan Islam di bawah Jabatan Perdana Menteri atau mana-mana agensi yang difikirkan sesuai bagi membantu kerajaan menguruskan hal ehwal berkaitan secara lebih berkesan dan sistematik,” katanya seperti dilapor akhbar berbahasa Cina, Oriental Daily, semalam.

Mengulas lanjut, Tian Chuan berkata, berdasarkan keadaan negara yang terdiri daripada rakyat berbilang kaum dan agama serta hak kebebasan beragama dan kemajuan yang termaktub dalam Perlembagaan, maka permintaan ini tidak perlu dilihat sebagai mencabar kedudukan Islam.

“Jika Jabatan Hal Ehwal Bukan Islam ditubuhkan, ia tidak sepatutnya dilihat sebagai tindakan mencabar kedudukan Islam, sebaliknya ia harus dilihat sebagai cerminan positif semangat dalam Perlembagaan sebuah negara yang majmuk dan harmoni,” dakwanya.

Tian Chuan yang juga Pesiden Hua Zong Sabah berkata demikian dalam kenyataannya berhubung penjelasan Menteri Di Jabatan Perdana Menteri (Parlimen dan Undang-Undang), Datuk Seri Dr Wan Junaidi bahawa sejumlah rang undang-undang (RUU) syariah yang dicadangkan untuk dilaksanakan, termasuk RUU Kawalan dan Sekatan Pengembangan Agama Bukan Islam, belum dibawa ke peringkat Kabinet.

Terdahulu, Timbalan Menteri di Jabatan Perdana Menteri, Datuk Ahmad Marzuk Shaary berkata, kerajaan akan merangka empat RUU syariah baru, termasuk RUU Kawalan dan Sekatan Pengembangan Agama Bukan Islam, RUU Wakaf, RUU Mufti, RUU Mahkamah Syariah dan lain-lain.

Bagaimanapun, Tian Chuan menegaskan, kepercayaan dan agama serta kemajuan rakyat pelbagai kaum perlu dihargai dan dihormati sebagai manifestasi semangat Keluarga Malaysia.

Menurutnya lagi, pada tahun 2008, kerajaan Negeri Selangor telah menubuhkan ‘Jawatankuasa Hal Ehwal Bukan Islam’ dinamakan sebagai Jawatankuasa Khas Buddha, Kristian, Hindu, Sikh dan Taoisme Selangor tahun lalu yang menyalurkan bantuan sepanjang tahun dan dana yang telah dinstitusikan untuk kemajuan hal ehwal bukan Islam di negeri tersebut.

Maka, Tian Chuan mahu pendekatan seperti ini dicontohi oleh negeri-negeri lain.

“Tindakan Kerajaan Pusat menyalurkan dana kepada pertubuhan bukan Islam melalui Kementerian Perpaduan baru-baru ini, amat dialu-alukan, namun untuk jangka masa panjang, ‘Jabatan atau Jawatankuasa Hal Ehwal Bukan Islam’ patut ditubuhkan untuk menguruskannya dengan lebih baik kerana ia akan lebih menepati dasar kemajuan dan penginstitusian.

“Kemajuan hal ehwal bukan Islam dalam negara yang melibatkan kuil, perkuburan Cina dan perancangan program berkaitan turut memerlukan kerjasama berterusan dari kerajaan selain dana yang diinstitusikan,” dakwanya.